Bihar, X. Hiru Mendizerrak

Urbasa-Andia, Altzania eta Aralar lotuko dituzte Altsasuko Mendigoizaleak taldeak antolatutako Hiru Mendi Zerrak mendi ibilbidean izena eman duten 450 mendizaleek. Bihar abiatuko dira, goizeko 7:00etan, Gure Etxeatik.

Altsasuko Mendigoizaleak taldeak, hainbat entitate eta babesleren laguntzarekin, X. Hiru Mendi Zerrak mendi ibilbidea antolatu du bihar, apirilaren 1ean, larunbatarekin. Goizeko 7:00etan abiatuko dira dagoeneko proba ez lehiakor honetan izena eman duten mendizaleak, Altsasuko Gure Etxeatik. Urbasa-Andia, Altzania eta Aralar mendizerretatik pasatuko dira mendizaleak, paraje zoragarrietatik barna. Altsasukoa Nafarroako Iraupen Luzeko Mendi Ibilaldien I. Txapelketarako baliagarria da eta Euskal Herriko Ibilbide Luzeen Zirkutuan sartuta dago.

Luzea, laburra eta alternatiboa

Bi ibilbideren artean hautatu ahal izango dute mendizaleek: Hiru Mendi Zerrak, ohiko ibilbidea (48 km, 2.700 m desnibel metatua) edo ibilbide laburra (26 km, 1.200 m desnibel metatua). Ibilbide laburrak gutxi gorabehera 7-8 orduko lana eskatzen du eta martxa handiaren estimazioa 11 ordutik gorakoa da.

Bi ibilbideak Altsasuko Gure Etxean hasiko dira, 7:00etan. Mendizale guztiek Urdiainera joko dute lehenik. Urdiaindik Urbasa-Andiara igoko dira, Portuazpitik, eta aipatu parke naturala zeharkatuko dute, Bargagaingo gurutzera helduz. Portutik barna, Gainsolera helduta, bertatik Ziordia herriraino jaitsiko dira. Ibilbide motza aukeratzen dutenak partzelarietatik barna eta Cementos fabrikako atzealdetik Altsasura ailegatuko dira, eta, aldiz, ibilbide luzea hautatzen dutenak Kipular igoko dute, gero Orobeko antzinako harrobitik jaisteko. Ondoren, Sorozarreta jaitsi eta segidan Balankaleku eta Intxusburu igoko dituzte. Handik jaitsiko dira, Sarabetik, eta San Pedrotik eta Basoitxitik barna Altsasuko Gure Etxera helduko dira.

Baina Altsasuko Mendigoizaleak taldeko Fernando Bengoetxeak adierazi duenez, badaude, behin Sorozarretara iritsi ondoren, ibilbide luzearekin jarraitu nahi ez duten mendizaleak, Ibarreatik barna Altsasura itzultzen direnak. Mendizale horiei begira, ibilbide alternatibo bat prestatu du antolakuntzak, Ibarreatik beharrean Dorretxikitik bueltatxoa eman eta Altsasura iristen dena.

5 hornidura eta kontrol gune

Ibilbidean barna 5 hornidura eta kontrol gune egongo dira: Urbasan, Ziordian, Sorozarretan, Saraben eta Gure Etxean. Zer jan eta zer edan ez da faltako; famatuak dira eskaintzen diren hamaiketakoak. Bestalde, ibilbidea markatzeko lanak errespetatzeko deia egin dute antolatzaileek.

450 mendizale

Aurreko urtean 521 mendizalek hartu zuten parte Altsasuko Mendigoizaleak taldeak antolatutako proba ez lehiakorrean, eguraldia lagun zutela. Aurten, mendi ibilbide eder honetan parte hartzeko aurretiko izena ematea ostegunean itxi zen. Antolakuntzatik adierazi digutenez, 450 mendizale daude izena emanda.


Euskaraz eta euskararen kontura

Mikel Martinezek L-KM Larria, Kutsakorra, Mendebaldekoa bakarrizketa aurkeztu zuen joan den astean, bi egunez, Donostian. Duela urte eta erdi estreinatu zuen obra hori, baina artean Gipuzkoako hiriburuan eman gabe zuen. Harrigarria iruditu zait datua, Maskarada taldeko kide ohiaren ibilbidea eta bakarrizketetan eskaini ohi duen kalitate bermea kontuan hartuta. Azken honetan ere bere antzezpena nabarmentzekoa da —hiru pertsonaiaren gorpuzteak txandakatzen ditu, naturaltasun handiz— eta testuari berari gailentzen zaiola uste dut.

Neuk, beste askok bezala, beste bakarrizketa batekin ezagutu nuen Martinez, Kontrabajua gogoangarriarekin, duela hogei urte pasatxo. Iñigo Aranbarri idazleak atal bat eskaini zion Gure mendea kronika liburuan, ez baita alferrik gehien taularatu den euskarazko antzezlana. 1987ko azaroan estreinatu zen Bilboko Arriaga antzokian eta ondoren, komunikabideetako kritika on eta ahoz aho zabaldutako laudorioei esker, beste 349 aldiz antzeztu zuen Martinezek Patrick Suskind-en literatur lan ezaguna (testua euskaraz argitaratu zuen Susak 1988an).

Hortaz, laster 25 urte beteko dira estreinatu zenetik, baina esango nuke oraindik ere jendeak gehien oroitzen duen antzezlanetako bat dela Kontrabajua, askotan, nire kasuan bezala, gordetakoa oroitzapen lauso bat besterik ez bada ere. Beraz, gustura ikusiko nuke berriz obra, eta poztuko nintzateke urtemugaren aitzakiaz baliatuz eta Henry Bengoa Inventarium-en berragerpenak izandako harrera onaren uberatik jarraituz, hura berriz taularatzeko ekimena martxan jarriko balu norbaitek.

Zailena, sumatzen dut, Mikel Martinez horretara animatzea litzateke. Baditu ezezkoa emateko pisuzko arrazoiak. Gutxienez, bi. Baga, hainbat urteren buruan testuari berriz heltzeko nagia edo gogo falta. Biga, badu lanik, lan freskoa, lan berria: L-KM-z gain, Lingua nabajorum, Patxo Telleria eta Jokin Oregirekin landutako obra berria antzezten hasiko da bihartik aurrera.

Bilboko Kafe Antzokian egingo dute Lingua nabajorum-en estreinaldia, baina joan den ostiralean aurrestreinaldi bat egin zuten Soraluzen, Oregiren jaioterrian. Hark idatzi eta zuzendutako azken lanak sarien bidez izaten ari diren harrera ona —Alabatxo-rekin Gijongo FETEN jaialdiko sari nagusia eraman zuen, eta berriki euskarazko testu onenaren Espainiako Max saria eman diote, hain zuzen L-KM lanarengatik—, ez da oharkabean pasa Udalarentzat, eta aitortza moduan jaietako txupinazoa botatzeko proposamena egin dio. Oregik, esker ona adierazteko, zuzendu duen azken obra inon baino lehenago ikusteko aukera eman zien herrikideei, eta hauek aretoa bete eta sekulako gozatua hartu zuten.

Berriz ere euskaraz eta euskararen —eta euskaldunon, noski— kontura barrez lehertzeko obra egin baitute Telleriak eta Martinezek. Dibertimenduak sailaren laugarren alea da Lingua nabajorum. Euskaldunberriak ziren Euskara sencilloaren manifiestoa-ren protagonistak, sexua eta hizkuntzaren arteko harremana zuten hizpide Larru haizetara-n, eta supereuskalduna sortzeko formula asmatu zuten Euskarazetamol-en. Oraingoan, euskararen beraren historia kontatzeari heldu diote, eta «Edan eta Epa» sortu zirenetik gaur egunera arte aurrera egin badu euskaldunok liskar eta borrokarako dugun joerari esker izan delako teoria «txoroa» garatu dute hainbat esketx barregarriren bidez. Garai historiko zehatzetan —erromatarren etorrera, oinaztarren eta ganboatarraren arteko banderizoak, Bergarako besarkada, Espainiako gerra…— txertatu dituzte euskararekin loturiko hainbat gai —ergatiboa, nor-nori-nork aditz paradigma, euskara batua, garbizaletasuna, sintaxia…—, eta zenbait eszena gogoangarri sortu dituzte, Orreagako borrokari buruzko erromantzearena, kasu.

Aurreko lanetan bezala, elkarrizketen eta ahots jokoen txinpartan datza Telleria eta Martinezen umorea, baina Lingua nabajorum-en Monty Python-etik inoiz baino gertuago daude bi aktoreak.


Udalak, festetan ere, berdintasunaren alde kanpainarekin udal bakarrak egin du bat

Aldi berean, sexu erasoak eragozteko errespetua eskatu nahi izan du. Azken finean, emakumeek eta gizonek festetan ongi pasatzeko duten eskubide beraz sentsibilizatu nahi zen. Nafarroako 43 udalek egin dute bat kanpainarekin. Haietatik bakarra da sakandarra, Altsasu. Festen egitarauan kanpainako kartela sartu zuen. InkestaAltsasuko Udalak, bestalde, festetako egitarauan inkesta bat sartu zuen. Haren bidez altsasuarrek festen inguruan duten iritzia jaso nahi du udalak. Inkestak bete eta Iortia kultur gunean utz daitezke azaroaren 15a bitartean.


Aroa Gorostiza elorriarrak urrezko domina bi irabazi ditu pistan

Kadete mailako Espainiako txapelketa jokatu dute Madrilgo Galapagar belodromoan. Aroa Gorotizak, guztira, bost domina irabazi ditu, horietako bi urrezkoak.

Urrezko domina biak keirin eta taldekako abiadura proban lortu ditu. Scratch modalitatean zilarra jantzi du eta abiadura proban brontzea. CAF Transport Engineering taldeko txirrindulariak brontzezko beste domina bat ere irabazi du junior mailako jazarpen proban.


Mintza taldeetan parte hartzeko euskaldun zaharrak behar ditu Zahar-Berrik

AEDko Zahar-Berri ekimenak hiztun berriak behar ditu mintza taldeetan parte hartzeko. Hiru talde dituzte euskaldun zaharren premian eta astero ordubeteko saio bat egingo dutela iragarri dute. Laguntzeko gertu dagoenak bi bide izango ditu izena emateko: AEDra deitzea (943 77 12 28 edo 695 786 852) edo mezua idaztea zaharberri@aedelkartea.com helbidera.

Zahar-Berri programako arduradunen arabera, gero eta gehiago dira euskaltegietan edo Helduen Heziketa Iraunkorrean euskara ikasi ostean hizkuntza berria praktikatzeko beharra dutenak: "Behar hauei aurre egiteko gune aproposak sortzea izan du beti helburu mintzapraktika programak, hizkuntza ohituretan eraginez, hiztun berriari edo euskaraz berba egiteko zailtasunak dituenari bidea erraztuz eta euskal hiztun bilakatzeari ateak irekiz", diote.

Hiru taldek dituzte euskaldun zaharren premiarekin: "Hartara, Zahar-Berrin izena eman duten hiztun berri hauek arratsaldetan mintzapraktika egin nahiko lukete eta euskaldun berriei laguntza emateko bila gabiltzanen perfila 40 eta 55 urte bitarteko euskaldunak dira".


Euskadiko Trainerilla Txapelketa jokatuko da Mutrikuko uretan asteburuan

Bihar, zapatua, sailkatze estropadak lehiatuko dira eta domekan finalak.

Emakumeen absolutu mailak eta gizonezkoen gazte eta senior mailek hartuko dute parte Mutrikuko proban. Ondarroa, Isuntza, Mundaka, Elantxobe eta Bermeo izango dira ikurrinagatik borrokatuko duten bertoko arraun taldeak.

Emakume absolutuetan sei talde arituko dira: Zumaia, Orio, Getxo, Pasai Donibane-Koxtape, Ibaika-Errenteria eta Ondarroa. Gizonezkoei dagokienez, gazte mailan hamabi trainerilla aterako dira uretara: Zumaia, Kaiku, Mundaka, Getxo, Koxtape, San Nikolas-Portugalete, Zarautz, Ibaika, San Pedro, Ondarroa, Elantxobe eta Isuntza. Nagusien mailan, berriz, bost dira parte hartuko duten taldeak: Kaiku, Hondarribia, Zierbana, Pasai Donibane eta Bermeo.

Bihar 16:30ean hasiko da trainerillen arteko norgehiagoka, finala berriz, 11:00etan izango da portuan.


Santa Klarako zirkulazio aldaketak adostu ditu udalak bizilagunekin

Azkoitiko Udalak eta Santa Klara auzoko bizilagunek adostu dute auzoa eta Ugarte-Igarango igerilekua lotuko dituen bidegorria jartzeak eragingo dituen zirkulazio aldaketak. Jakinarazi dutenez, txirrinduei tokia egiteko derrigorrezkoa da hainbat kale norabide bakarreko bihurtzea, estuegiak dira-eta.Adostutako proposamenaren arabera, Klara Donea auzoko ondorengo kaleak norabide bakarrekoak bihurtuko dira: 14 eta 28 zenbakien arteko tartea eta 39etik 55era artekoa; Ubaiar auzunean 1 eta 12 zenbakien arteko bide tartea; Ubaiar auzunean 13-22 eta 23-36 etxebizitzen pareko bide tartea; eta Santa Klara 55 eta Ubaier auzunea 13 lotzen dituen tartea.Auzoko gainerako kale eta kale tarteak norabide bikoitzekoak izaten jarraituko dute, orain bezala.Azken asteetan auzokideekin burututako bi bileren ondorioa da erabakia. Aurrenekoa bidegorriari buruzko xehetasunak emateko eta horrek eragingo lituzkeen zirkulazio aldaketak azaltzeko egin zen, eta horrekin batera bizilagunen iritzi eta proposamenak jaso zituzten. Bigarren bileran, hiru proposamen aurkeztu zizkien udalak Santa Klara auzokoei, horien artean egokiena aukeratzeko.


Euskaraldiko kantuaren bideoklipa

'Hartu kontrola, aukeratu rola' Euskaraldiko abestiaren bideoklipa ikusgai da dagoeneko.


Andy Criere hendaiarra Euskal Surf Zirkuituko txapeldun, Mundakan

Crierek hirugarren eta azken froga irabazteaz gain, aurreko biak ere irabazi ditu. Jatyr Berasaluze bizkaitarra izan da bigarrena, eta Aritz Aranburu gipuzkoarra hirugarrenaAndy Criere nagusitu da Mundakako txapelketan, eta bertan lortu du Euskal Surf Zirkuitua irabaztea.Asteburuan Mundakan jokatu dute Euskal Surf Zirkuituaren hirugarren eta azken proga.Hendaiako surflariak nagusitasun osoa erakutsi du txapelketa osoan zehar. Izan ere, Mundakan irabazteaz gain, maiatzean Donostian eta uztailean Zarautzen lehiaturiko beste bi txapelketak ere eskuratu ditu.Pozik agertu zen irabazlea herenegun, eta txapelketan izandako maila nabarmentzeagaz batera, txapelketaren antolatzaile den Euskal Herriko Surf Federazioarentzat esker oneko berbak izan zituen.Jatyr Berasaluze bizkaitarrak egin zuen bigarren, eta Aritz Aranburu gipuzkoarra sailkatu zen hirugarren.Zapatuan, 24 surflarik kanporaketak eta final laurdenak lehaitu ostean, domekako saioan final-herenak eta finala jokatu zituzten.Bederatzi surflari sailkatu ziren final-herenetara. Lehen final herenean, Jatyr Berasaluze eta Ander Mendiguren aritu ziren nor baino nor gehiago, Asier Maqueda ere sailkatu zen final herenetara, baina, final laurdenetan min hartu, eta ondorioz, herenegun ezin izan zuen lehiatu.Bigarren txanda, Andy Crierek, Roberto Letamendiak eta Hodei Collazok osatu zuten, eta hirugarren txandan, Aritz Aranburu, Ethan Egiguren eta Indar Unanue uretaratu ziren.Baldintza egokiakSurfean egiteko baldintza egokiak izan dituzte asteburuan, eta surflariek ez dute utzik egin. Zapatuan olatu ederragoak izan zituzten, baina, domekan ere, beren abilezia erakusteko aukera izan zuten. Esaterako, domekan, zazpi, zortzi eta bederatzi puntuko puntuazioa lortu zuten zenbait olatugaz, eta zapatuan, Aritz Aranburuk hamarreko puntuazioa ere lortu zuen.Asteburuan Mundakan bildutako surf zaleek gozatua hartu zuten, eta jardunaldien lehendabiziko orduetan jende gutxiago egon arren, eguerdi parterako jendetza batu zen Mundakako Talan. Ez zuten galdu gura euskal surflaririk onenak bertatik bertara ikusteko aukera, eta asko eta asko argazki kamerekin hurbildu ziren.


Nor nork

Badira hogei urte ezkondu nintzela; eta egun bat gutxiago damutu zitzaidala. Ez da egunik igaro harrezkero senarrak jipoitu ez nauenik, edo burua makurtzeraino oihu egin ez didanik. Batzuek esango dute ezkondu aurretik igarri behar niola, beste batzuek esango dute ez nuela hainbeste aguantatu behar, baina esango dutenak berdin dio; hogei urte eman ditut burumakur, kolpeak nondik etorriko. Azkenean, neure buruarengan federik ere ez nuenean, ukabilarekin mahaia jo dut. Nire borreroari distantzia jarri dio epaileak: ezin du nire kalera, lanera, ondora etorri. Nik ez dut ezer sinesten: edozein momentutan etorri egingo da. Lanera noanean edo lanetik natorrenean, Ertzaintzaren auto bat etortzen da nirekin. Inork ez dit ezer galdetzen, baina denek begiratzen didate. Lotsatu egiten naiz. Iluntzean, telebistan ikusten dut nola orain arte politikariak zaintzen egon diren bizkartzainek nire moduko emakumeak zaintzeko eskaini duten euren burua. Ez dakit zer egin: barre edo negar. Bizitza izorratu didana ez du inork zaintzen niregana hurbildu ez dadin, eta nik, orain artean gutxi jasan izan banu bezala, ezin dut orain ere bizitza normalik egin.


Bidebieta eraberritzeko lehen pausoa, 115 autorentzako aparkalekua

Auzoetako mantentze planaren baitan, milioi bat euroko aurrekontua izango du aparkalekuak; San Joan jaien ondoren ekingo diete lanei.

Ikasturte hasieran jakinarazi zuen, Tolosako Udalak, auzoetako mantentze plana abiarazteko asmoa; 2013ko aurrekontuaren likidazio positiboa medio, 200.000 euro bideratzen ari dira, horrela, Berazubi, Iurre, San Esteban eta Izaskun-Bidebieta auzoetara.

Horrela, bizilagunekin beharrezko bilkurak egin eta haien iritzia jasota, martxan da Bidebieta auzoko eraberritzearen lehen fasea. Besteak beste, udalak auzo horretako mugikortasuna eta irisgarritasuna hobetu nahi ditu eraberritze lanekin, izan ere, ezkaratzetako sarbideak nahiz etxe arteko pasabideak oso mugatuak dira, irisgarritasunari dagokionez.

Bide horretan, atzo bertan aurkeztu zieten bizilagunei, proiektu zehatza: 115 autorentzako aparkalekua eraikiko dute, Bidebieta auzoko azken etxebizitza blokearen eta N-1 errepidearen arteko berdegunean. "Auzoan oinezkoei eman nahi diegu protagonismoa, ia-ia peatonal bilakatu arte, baina, horretarako, autoz libre utzi beharra dago eremua", dio Ibai Iriarte alkateak.

Imanol Agirre udal arkitektoak ere bat egin du Iriarterekin, eta argi azaldu du egitasmoaren xede nagusia "bizilagunen bizi baldintzak hobetzea" dela; horri begira, "aparkaleku beharrari erantzun bat eman behar zaio, ondoren irisgarritasun baldintzak bete ahal izateko".

Autoentzako espazio jasangarri bat

N-1 errepidearen eta Bidebietako azken blokearen artean berdegune zabala dago, gaur egun, eta lursail hori izango da autoak uzteko espazioa: "Proiektua egiterakoan, bereziki saiatu gara paisaia-bisuala ahalik eta gutxien aldatzen. Izan ere, badakigu bizilagunek aparkaleku hori eskertuko dutela, baina gaur egun berdegune bat dago, eta begetazioa mantenduko dugu, ahal den neurrian", dio Agirre arkitektoak.

Aparkaleku berrian, beraz, landaredia gehiena mantenduko dute eta, horrekin batera, zuhaitz berriak ere landatzeko asmoa dute. Gainera, esku-hartzea ahalik eta jasangarriena izan dadin saiatuko dira, azaldu dutenez: "Material jasangarriak erabiliko ditugu, eta LED argiteria erabiliko dugu".

Autoentzako guneari dagokionez, sarrerak eta irteerak leku beretik egin beharko dituzte ibilgailuek, behin lanak amaitutakoan: Eskolapioetara igotzeko aldapan, N-1eko zubiaren azpian egingo dute parking-era sartzeko arranpa. "Sarrera eta irteera leku desberdinetan jartzen saiatu ginen, baina espazioa oso mugatua da, eta ezinezkoa litzateke".

Horrela, behin aparkalekura sarbidea zehaztuta, autoak alde banatan aparkatu beharko dira, baterian, eta tartean bi norabidetako bidea izango da; autoek bira hartzeko, halaber, aparkalekuak bi gune izango ditu, bi izkinetan.

Aldaketa bisuala gutxienekoa izateko ahalegin horretan, proiektuan ahalik eta horma gutxien erabiltzen saiatu dira udal arkitektoak eta, beraz, eremuak berezkoa duen malda begetazioarekin osatuko dute: "Aparkalekuak, gainera, auzoarekin lotura izango du aldaka nahiz eskailera bidez".

Aipatzekoa da, azkenik, parking-eko sarrera berrian bizikletentzako aparkaleku bat ere egokituko dutela eraberritze lanen baitan: "Eskolapioetara igotzeko pendiza handiena gune horretatik aurrera du maldak eta, beraz, hor utzi ahal izango dituzte bizikletak, N-1eko zubiaren azpian".

Eraberritze lan horietara ia milioi bat euro bideratuko ditu Tolosako Udalak; zehazki, 986.170 euro.

Ikasturte amaieran, hasiera

Bidebieta auzoko bizi-baldintzak hobetzeko lanak ekaina amaieran hasiko dituzte, San Joan jaien ondoren, eta sei hilabete beharko dituzte: "Gure asmoa auzotarrei ahalik eta oztopo gutxien sortzea da, eta ikasturtea amaitu ondoren hasiko gara lanean, ikasleen joan-etorririk ez denean, opor garaian", dio Ibai Iriartek.

Proiektua adostu eta aurkeztu dute jada, eta Tolosako Udalak egitasmoa onartzea da hurrengo pausoa. Ondoren, Gipuzkoako Foru Aldundiak ere ontzat eman beharko du aparkalekuaren proiektua, N-1 errepideari eragiten diolako. Azkenik, obra esleitu eta eraberritze lanekin hastea izango dira eman beharreko pausoak.


Abuztuan, langabe gutxiago Bidasoan eta gehiago Oarsoaldean

Abuztuko langabezia datuak jakinarazi ditu Bidasoa Bizirik-ek. Hala, Bidasoan, abuztuko azken egunean 5,260 langabe zeuden, uztailaren 31n baino 103 gutxiago, eta Oarsoaldean 4.614 (uztailaren bukaeran baino hamalau gehiago). Beraz, Bidasoko langabezia tasa %13,29an dago, eta Oarsoaldekoa, berriz, %13,01n. Iaz, abuztuaren buakeran, 5.115 langabe zeuden Bidasoan (%12,84ko tasa), eta 4.304 Oarsoaldean (%12,1). Hau da, urtebetean, langabeen kopurua %2,83 hazi da Bidasoan, eta %7,2 Oarsoaldean.


Donostiako Udalak beste 6 milioiko murrizketak egingo ditu

Hiriko zerbitzu publikoak eta ongizate sozialeko zerbitzuak izango dira murrizketen eragina gutxien jasango dutenak.

Donostiako Udaleko Ogasuneko ordezkariak, Javier Vitoriak (Bildu) 6 milioitako murrizketa iragarri du hiriko gastu publikoa Udalaren diru-sarrerekin orekatzeko. Vitoriak azaldu duenez, "Gipuzkoako Diputazioko Ogasun eta Finantza Departamentutik diru sarrerak gutxituko dira, beraz, nahitaez hartu behar izan dugu erabakia, eta espero dugu jendeak ulertuko duela".

Murrizketek, orain arteko zerbitzuak ahalik eta gutxien ikutzea espero dute, zerbitzu publikoak eta ongizate sozialekoak bereziki zainduz, eta azken hauei bereziki erreparatuko zaie, gutxien jasan dezaten murrizketen eragina.

Udaleko departamentu guztiek ere, gerrikoa estutu beharko dutela esan du eta gastu guztiak justifikatu beharko dituztela. Horrekin batera, hiriko garbitasun enpresarekin duten kontratua berrikusi egin dutela adierazi du Vitoriak eta San Marcoseko Mankomunitatea edo Añarbeko Urak enpresekin ahal duten gehien adostuko dutela aurrekontua.

Aldaketa berri hauekin, Donostiako 2012ko aurrekontua, 247 milioitatik 238milioietara pasatu da. Ogasuneko ordezkariak, Javier Vitoriak nabarmendu du, era honetara, orekatuta eta defizitik gabe itxiko dutela ekitaldia.


Eguenerako Tramitazio Eguna deitu du EHEk

'Udalak eta biok euskaraz' izeneko dinamikaren baitan deitu dute ekimena. Udalari hartu-emanak euskaraz izateko eskaerak egitea bultzatu gura dute herritarren artean. Era masiboan egingo dute eguenean, 17:30ean, Herritarren Arretarako Zerbitzuan.

Euskal Herrian Euskaraz elkartearen ustez, udaleko zenbait zerbitzutan ez da tratua euskaraz jasotzeko eskubidea bermatzen. Dinamika berriagaz, herritarrak aktibatu gura dituzte, udalean eragin eta horrela eskubidea bete dadin. Dagoeneko kalean eta taberna batzuetan batu dituzte herritarren eskaerak, eta eguen honetarako hitzordu berria dakarte, deialdi masiboagaz.

Bertso-afaria

Bestalde, martxoaren 14rako bertso-afaria antolatu dute EHEkoek, Euskaraz Bizi! lemapean. Plateruena kafe antzokian izango da, 21:00etan hasita, eta Igor Elortzak, Beñat Ugartetxeak eta Amets Arzallusek abestuko dute. Peru Magdalenak ipiniko dizkie gaiak. Antolatzaileek azaldu dute sarrerak salgai daudela Plateruenean eta Intxaurren, hamabi eurotan.


Koloretako eskumuturrekoak banatuko dituzte Azkoitiko Ugarteigarango igerilekuan, uretarako sarreran ilarak saihesteko

Azkoitiko Ugarteigarango igerilekuan azken egunetan uretara sartzeko sortu diren jende pilaketak eta iladak ekiditeko asmoz, eskumuturrekoak banatuko dituzte gaur arratsaldetik aurrera. Erabiltzaile bakoitzari kolore jakin bateko eskumuturrekoa emango diote eraikinaren sarrera, eta sorosleak arduratuko dira ordu laurdenero zein koloreren txanda den adierazten.

Ugarteigarango igerilekuak edukieraren %60an zabaldu zituzten ekainean. Guztira, 840 pertsonak dute instalazioa erabiltzeko aukera, baina segurtasun gomendioei jarraituz, helduen igerilekuan 188 lagunek dute uretan egoteko aukera, eta 25 haurrek igerileku txikian.

Azkenaldian, ordea, uretarako zehaztutako edukiera erraz bete dela ikusi dute arduradunek, eta ondorioz, ilara luzeak sortu dira igerilekura sartzeko. Ugarteigarango arduradunek jende pilaketak saihestu nahi dituzte neurri berriarekin, eta horregatik, eskumuturrekoaren kolorearekin emango dute txanda gaur arratsaldetik aurrera.

Horrez gain, Ugarteigarango zelaian metro eta erdiko segurtasun tartea bete beharko da, eta betetzen ez den kasuetan maskararen erabilera nahitaezkoa izango da. Halaber, hamar lagun baino gehiagoko talderik ezingo da osatu berdegunean.


5,5 graduko lurrikara izan da Txilen

Sismoa Iquiquetik 78 kilometrora izan da, eta hipozentroa 20 km-ko sakoneran izan du. Oraindik ez dakite kalterik eragin duen.

Richter eskalan 5,5 graduko indarra hartu duen lurrikara batek Txile astindu du, Iquiquetik 78 kilometrora, kostaldean.

Dardara hango 08:12ean izan da, eta hipozentroa 20 kilometroko sakoneran izan du.

Oraindik ez dakite kalterik eragin duen.


Txillardegiren bost bilobek hartuko dute Korrikaren lekukoa

Euskarak Batzen Donostia Elkarteak jakinarazi duenez, omenaldia egingo diote bihar Txillardegiri. Izan ere, bere bost bilobek hartuko dute lekukoa Batzenen kilometroan (2.065-3), Sekundino Esnaola kalean, Video Net dendaren parean, 17:43ean.

Horrez gain, Bagera Euskaltzaleen Elkarteak ere Grosen hartuko du lekukoa, Peña y Goñi eta Kolon pasealekuak gurutzatzen diren tokian. Mintzalaguna egitasmoak aurten 25 urte bete dituenez, Carmen Urretabizkaia eta Ander Trigos Bidelagunek jasoko dute lekukoa, urte horietan guztietan euskara praktikatu nahi izan duten kideak lagundu dituzten Bidelagunen izenean.

Txillardegi omenduko du 21. Korrikak, euskara batuari egin zizkion ekarpen guztiengatik. Gainera, Kote Camacho zinemagileak dokumental bat egin du, Txillardegiren klika izenekoa, duela urte batzuk AEKren elkarrizketa bat aprobetxatuz.


Hondarribia, itsaso zaporearen azken bi afariak ostiralean egingo dituzte

Hondarribia, itsaso zaporea gastronomi ekimena aste honetan bukatuko dute. Ostiralean izango dira gastronomi ekitaldien azken bi afariak, Enbata eta Arraunlari jatetxetan. Gainera, ostiral arte tabernetan pintxoak dastatzeko aukera izango da ostiral arte, eta Kanariar irletara bidaia zozketatuko dute pintxoa dastatu dutenen artean.


Etxe bitxiei buruzko 'Ongi Etorri' berezia, gaur gauean ETB2n

Enkarterrietan, Nafarroako Osinaga herrixkan, Bilbon eta Donibane Garazin ibiliko da Sara Gandara aste honetako saioan.

Etxe bitxiak, ohikoak ez direnak, erakutsiko dituzte gaur gauean ETB2ko 'Ongi Etorri' saio berezian. Uda partean emititzeko egindako saio berezietan azkena izango da gauekoa eta Sara Gandara Enkarterrietan, Nafarroako Osinaga herrixkan, Bilbon eta Donibane Garazin ibiliko da etxe berezien bila.

Donibane Garazin, esate baterako, 140 m2 dituen duplex bat aurkitu du ETB2ko saioak. XVI. mendeko jauregi baten barruan dago, Citadelle karrikan, eta eraikuntza bera gizateriaren ondare izendatu zuen UNESCOk duela gutxi. Historia luzea du etxe honek eta Mertxek, gaur egungo jabeak, gustu handiz jantzi du.

Bizkaian, Enkarterrietan, oraindik eta zaharragoa den eraikuntza bat erakutsiko digute. XIV. mendeko dorretxe batean dago eta Mikel Larrinaga dekoratzaileak prestatu du. Erdi Aroko eraikuntza hau Euskadiko kultur ondarearen monumentu izendatu dute.

Iruñatik 15 kilometro ingurura dago Osinaga herrixka eta hantxe aurkitu du Sara Gandarak XIX. mendeko baserri-etxea, erabat berrituta. Etxe honetan bizi izan dira jabeak duela gutxi arte. Gaur egun Iruñan bizi dira, baina atzerriko familiekin trukatzen dute Osinagako etxe hau opor garaian.

Bilbon berriz, 55 metro karratuko atikoa ikusiko dugu. Bertako jabea, Gloria, Gorlizetik joan zen hiriburura bizitzera eta etxetxo hau bizileku eroso eta argitsu bilakatu zuen.

22:30ean hasiko da etxebizitza bitxiei buruzko saio berezi hau gaur gauean ETB2n.


Hasier Arraiz, Batasuna legez kanpo utzi zuten hamarkadako semea

Sortuko lehen presidente izendatu dute gasteiztarra. Jarrai elkartean hasi zuen ibilbide politikoa. Halaber, azken hamar urteetan buruzagi ardurak izan ditu Batasunan.

Frankismoa ezagutu ez duen lehen belaunaldi independentistaren kidea da Hasier Arraiz Barbadillo (Gasteiz, 1973). Sortuko lehen presidente bihurtu da, azken urteetan ezker abertzalean klandestinitatean aritu ostean.

Azken hamarkadan erantzukizun handiak izan ditu Batasunean, eta ezker abertzaleko hainbat bozeramaileekin azaldu da ekitaldi publikoetan, Arnaldo Otegirekin, besteak beste.

Jarrai

Arraizek Filologia Erromanikoko ikasketak egin zituen Gasteizen. Bere ibilbide politikoa Jarrai ezker abertzaleko gazteen elkartean hasi zuen. Gainera, Jarrairen arduraduna izan zen Araban.

90ko hamarkadan "gaztetxearen" ekitaldietan eta mugimendu antimilitaristetan parte hartu zuen. 1995. urtean intsumiso militarra deklaratu zuen bere burua. Horren ondorioz, bi urte eta lau hilabeteko espetxealdia ezarri zioten 1997. urtean. Urtebete beranduago, Ministroen Kontseiluak indultoa eman zion.

Urte haietan Hala Bedi irrati-katean eta "Egin" kazetako "Gaztegin" eranskinean parte hartu zuen. Halaber, 1998an eta 2001ean Euskal Herritarrok alderdiko hautagai izan zen, baina ez zuen Eusko Legebiltzarrean eserlekurik lortu.

Garai hartan, Hasier Arraiz Herri Batasuna alderdiko arduraduna zen Araban, eta buruzagi izaten jarraitu zuen Batasuna sortu zenean.

10 urteko espetxe-zigorra

2007ko urriaren 4ean Mahai Nazionaleko bilera batean zegoela, Gipuzkoako Segura udalerrian, Polizia bertan azaldu zen eta Batasunako buruzagi guztiak atxilotu zituen. Baltasar Garzonek gidatutako sumarioagatik, ETAn integratuta egotea leporatuta, Fiskaltzak 10 urteko espetxe-zigorra eskatu ditu Arraizentzat.

Seguran atxilotu ostean, bi urteko behin-behineko espetxealdia bete zuen Arraizek Leon, Madril eta Ciudad Realeko kartzeletan. Behin aske egonda, ezker abertzaleko politikan protagonismoa berreskuratu du Arraizek. 2012an EH Bilduko hautagaia izan zen Araban, eta oraingoan bai, legebiltzarkide izendatu zuten.


Gizonezko bat atxilotu dute Gasteizen, emakume baten kontrako tratu txar eta sexu abusuengatik

Hilabetean etxean atxikia eduki zuela salatu du biktimak. Portugaleten beste bat atzeman dute, emaztea jotzea egotzita.

Ertzaintzak 33 urteko gizonezko bat atzeman du Gasteizen, ustez emakumezko bat honen borondatearen aurka hilabete inguruan etxe batean eduki eta, biktimaren arabera, sexu abusagatik eragiteagatik, baita tratu txar fisikoak eta psikikoak ere. Emakumezkoak hura laguna zuela esan dute ertzainek.

Emakumezkoak atzo sartu zuen salaketa. Haren arabera, uztaileko egun batean gizonezkoa prest azaldu zen emakumearen beraren etxean gau bat pasatzeko, azken honek osasun arazoak zituela-eta konpainia egiteko. Emakumearen gurasoak oporretan kanpoan ziren garai hartan. Orduan hasi zen gizonezkoa, biktimak ertzainei esan dienez, sexu abusuak eta tratu txarrak eragiten, eta isolatuta eduki zuen. Biktimak kalera, ustezko bahitzailearekin baino ez zuen irteten.

Gurasoak oporretatik itzultzean, alabak ez zien deus kontatu. Egun batzuetara, baina, gurasoei dena kontatu zien, haiek ohartuak zirelako alaba ez zegoela ondo.

Salaketaren ondoren atxilotu zuten ertzainek gizonezkoa, atzo.

Erietxean artatu behar izan dute Portugaleten jipoia jasotako emakumea

Portugaleten (Bizkaia) beste gizonezko bat atxiltou du Ertzaintzak, emaztea jotzea leporatuta. Herrizaingo Sailak jakinarazi duenez, etxebizitza batean errentan hartutako gela batean bizi ziren senar-emazteak, eta bikoteari alokatutako gelan oihuak eta kolpe hotsak entzun zituen errentatzaileak. Barrura sartu, eta gizonezkoak andrea lepotik helduta zeukala ikusi zuen, eta, gainera, emakumezkoak kolpeen zantzuak eta odol arrastoak zituela.

Errentatzaileak Ertzaintzari hots egin zion, baina iritsi zirenerako gizonak alde egin zuen. Andrea erietxe batera eraman, eta senarra bilatzeari ekin zioten. Handik gutxira atxilotu zuten Ramon Y Cajal eta Carlos VII. kaleek bat egiten duten parean.


Joxean-Tomas eta Mikel-Mikel tutean onenak Karobi elkartean

Karobi elkartearen urteurreneko afaria egin dute abenduan eta afalostean tute txapelketako sariak banatu zituzten. Aurtengoan, aurrenekoak, Joxean eta Tomas izan dira eta saria Cafes Aitonaren eskutik jaso dute. Bigarrenak, Mikel eta Mikel izan dira eta Elkano Loteria estankoaren eskutik jaso dute saria. Bestalde, ostiralean, haurrentzako festa egin zuten Karobin eta bertan eskulan pilla bat egin zituzten.


[Argazkiak] Arrazakeriaren eta Xenofobiaren aurkako Nazioarteko Eguna

Gaur, martxoak 21, Arrazakeriaren eta Xenofobiaren aurkako Nazioarteko Eguna ospatzen da. Horren harira, Basauriko Udalak mural bat egin zuen martxoaren 19an, larunbatez, Solobarria plazan.


"Titirijaik duen mailaz jakitun gogotsu etortzen dira antzerki taldeak Tolosara"

33. Titirijai jalaldia hasiko da etzi eta hilaren 29ra bitarte 13 konpainiak eskainitako ikuskizunak izango dira Tolosako Leidorren eta Topic-en. Enkarni Genuak kontatu dizkigu aurtengo jaialdiaren nondik norakoak.


Loteria erosteko azken eguna, bihar

Goiz Eguzkiko loteria erosteko azken eguna izango da bihar.


Denak ez du balio

Kotxean doblatuta daramagun txaleko horia ikur bihurtu da ipar Euskal Herrian eta estatu frantsesean. Argazki indartsuak iritsi dira azken asteetan, Paris eta Bordeleko manifestazioetako irudiak adibidez, txaleko horiak, negarra eragiten duen gas grisaren artean. Txaleko horiak poliziaren beltzaren aurrean. Koloreen arteko talka horrek ere zifra ikaragarriak utzi ditu oraingoz; zazpi hildako eta ehundaka zauritu.

Gaur, Bordelen poliziak botatako granada baten eztandaren ondorioz eskua galdu zuen Baionako gaztearen argazkia ikusi dut, eta Berri Txarrak-en azken kontzertuko sarrerak erosteko saiakera estresantearen ondorioarengatik seguruenik, hau etorri zait burura; "denak ez du balio".


Herri txikien burujabetza kantagai

Beterri-Aiztondoko sei bertsolari parez pare, euren onena ematen saiatuko dira larunbat honetan Andoainen, 21:00etan hasita. Amasatik Oihana eta Beñat Iguaran lehengusuak, Andoaindik Ion Beloki eta Jon Eskudero, Zizurkildik Unai Mendizabal eta Joseba Otaegi. Hortxe tarte atsegina igarotzeko gonbidapena.

Sorozabalerik Mendiluzera batzordeak bertso lehia antolatu du eskualdeko bertsolariekin. Batzordekide gisa, nondik nora sortu da ideia?

Ion Beloki: Iaz Jokin Sorozabal eta Aitor Mendiluzeri omenaldi antzeko bat egitea erabaki genuen herrian eta aurten, nola Andoainek Tolosatik bereizi zela laurehun urte betetzen dituen, gai horren inguruan bertso afaria antolatzea erabaki genuen. Hasiera batean tolosarrei luzatu genien gonbidapena, baina ez ziren animatu eta Tolosagatik independentzia lortu zuten Amasa eta Zizurkilera jotzea erabaki genuen. Harituz bertsozale elkartearen bidez ere badugu Amasa eta Zizurkilgo bertsolariekin harremana eta bi herrien artean beharrean, hiru herrien arteko saioa antolatu dugu.

Aurrez ere elkarrekin aritutakoak zarete. Ondo ezagutzen duzue elkar…

Unai: Tolosakoak baino ausartagoak gara gu!

I.: Andoaindarrok ez bezala, Zizurkil eta amasarrek Gipuzkoako Bertsolari Txapelketan izena eman dutenez, ondo etorriko zaie entrenamendu modura ere.

Oihana: Bai, Harituz elkartetik bederatzi lagun animatu gara. Aiztondo bailaratik Unai, Beñat Iguaran, Haritz Mujika eta laurok. Andoaingo saioari begira, Harituz elkarteari esker, ondo ezagutzen dugu elkar bertsolariok.

I.: Andoaindik apirileko bertso saioan parte hartuko dugun Jonek eta biok ez dugu pretentsio handirik bertsolaritzan. Tarteka, herrian antolatzen diren saioetan hartzen dugu parte. Besterik gabe.

Gai nagusia, beraz, duela 400 urte 29 herrixka Tolosatik bereizi eta herri izaera lortu izana. Tartean Andoain, Amasa eta Zizurkil. Ezagutzen al duzue zuen herriaren historia zati hori?

O.: Nik pertsonalki Udaleko artxiboen bidez jakin nuen gaiaren berri. Amasa Tolosatik orain 400 urte bereizi zela jakin orduko, Villabonarekin noiz elkartu zen begira aritu ginen eta, egia esan, segidan izan zen. Horrek pena pixka bat ematen dit saioari begira: Andoain eta Zizurkil herri baitzarete eta gu, Tolosagatik independentzia lortu eta Villabonarekin ezkondu baikinen. Egun ere bi gune bereizten dira izaera aldetik: Amasa eta Villabona. Oraindik ez dugu Amasan urteurrenarekin lotutako ekimenik antolatu, baina badugu asmoa.

U.: Zizurkilen kasuan herri antzerkia antolatzen ari gara, tartean izango naiz ni ere. Antzerkia eta musika uztartuko dituen ekitaldia izango da eta, besteak beste, herriko musikari eta abeslariak arituko dira, beste askoren artean, Iker Goenaga trikitilaria edota Nerea Barriola sopranoa. Herri antzerkiaz gain beste ekimen batzuk antolatzeko asmoa ere bada. Historiari lotuta, berriz, antzerkiaren harira argazki bitxi bat ikusi nuen: Tolosa eta Azpeitia mahai-buruan zeuden bitartean, beste herri txiki mordo bat inguruan ageri ziren. Era berean, independentzia lortzeko kuota ordaindu behar izan zuen Zizurkilek eta diru bilketa egin zuten horretarako baserritarrek.

I.: Andoainen saiakera berezia egin dute eta oihartzun handia lortu du urteurrenaren gaiak. Batetik, martxan da andoaindarrak400.eus webgunea. 19. Korrikarekin lotuta 400. kilometroa Andoainen zenez, kilometro horretan 400 andoaindar biltzeko erronka jarri zuen martxan udaletxeak. Herri antzerkia ere taularatu zen eta Jon Eskudero eta biok, Tolosa eta Andoaingo alkateen paperak bete genituen bertsotan. Polita izan zen. Bestalde, herritar ezberdinek bertsoak kantatuz parte hartu zuten bideoklipa ere grabatu zen.

Atzera begira jarrita, badakit armak hartuta, andoaindarrak Tolosara joaten zirela alardea egitera. Andoaindarrak behartuta zeuden desfile hartan parte hartzera. Bestela, inguruko herriek bezala, Andoainek ere zerga asko ordaindu behar zuen eta nazka-nazka eginda zeuden, kexu ziren. Horrez gain, badakit Tolosa eta Andoainen arteko borrokaren bat ere izan zela eta tolosarrak gehiago zirenez, andoaindarrek galdu egin zutela.

Nondik nora bideratuko da hiru herrien arteko bertso-saioa?

I.: ‘Adio, Tolosa!’ izena jarri zaio saioari eta elkarren kontra baino elkar hartuta arituko garela esango nuke. Amaia Agirrek jarriko ditu gaiak eta historiari aipamena egiteaz gain, egungo gaiak ere jarriko dituela uste dut. Ikusi egin beharko da.

U.: Umore aldetik joko du saioak, poesia egiten baino adituagoak baikara horretan.

O.: Amaiak elkar hartuta baino, gure artean kontra jartzea ere bilatuko duela iruditzen zait niri. Asmatuko du horretan, seguru.

Kasu hori iritsita, zein argudio erabiliko duzue zuen herriaren alde egiteko?

U.: Zizurkildarrok, Herriarteko txapelketa andoaindarren kontra irabazi genuela.

O.: Zaila daukagu amasarrok, batzuekin banandu bezain laster elkartu baikinen besteekin…

I.: Herri xelebrea da Andoain. Ijitotzat hartzen gaituzte beti eta irudi hori aldatu beharra daukagu.

U.: Zizurkildarrok andoaindar eta amasa-billabonatarrek baino mugitzeko joera handiagoa daukagu. Batetik bestera ibiltzea gustatzen zaigu, beti herrian bertan geratu beharrean. Eta horrelaxe segiko dugu datozen 400 urteetan ere.

Oihana Iguaran, Osinaldeko finalean

Apirilaren 11n Gabiriako elkartean jokatuko den Osinalde txapelketako finalean arituko da Oihana Iguaran, joan zen martxoaren 21ean Argiberri saria irabazi eta gero.

Adio, Tolosa! BERTSO AFARIA

Apirilak 18, larunbata. 21:00

Andoaingo Bastero kulturgunean

Salgai:

Amasa-Villabonan: Amasa kafetegian.

Zizurkilen: Iriarte tabernan.

Andoainen: Udaletxeko Atarian, Ernaitzan eta Urkiolan.

Prestatzaileak: Xabier Tello eta laguntzaileak.

Salneurria: 20 €

MOTZEAN

Zein berezitasun du zuen herriak aurkarienaren aurrean?

Andoain:

Anitza eta koloretsua. Herri berezia, indibidualistegia batzuetan; bakoitzak berera jotzen duelako.

Amasa:

Egoskorrak gara. Paperetan hala jarri ez arren, Amasa herria da guretzat eta herri giroa mantentzen saiatzen gara.

Zizurkil:

Herri naturala, eramaten errazak eta festazaleak.

Zer nabarmenduko zenukete zuen bertso lagunarengandik?

Andoain:

JON ESKUDERO: Bizia, txiki handia.

ION BELOKI: Herrikoia, gertukoa, xelebrea.

Amasa:

BEÑAT IGUARAN: Zirikatzailea, kolpe onekoa, patxadosoa.

OIHANA IGUARAN: Sakonera irits daitekeena, pentsalaria. Bertsoa esanahiz betetzen dakiena.

Zizurkil:

JOSEBA OTAEGI: Naturala. Jendeak gehiago ezagutzen du aizkolari gisa eta harritu egiten da bertsotan halako mailan ikusita.

UNAI MENDIZABAL: Deskriptiboa, oso bertsolari herrikoia. Umoretik kantatzen du askotan, baina bestela kantatzen ere badakiena.


Gazteentzat dinamizazio tailerrak Larraulen

'Berdinbidean Txikiak' programaren esker Larraulgo nerabeek 3 eguneko tailerrak izango dituzte beren arteko harremanak berdintasunean indartzen ikasteko.

Berdinbidean tokiko berdintasunerako politikak sustatzeko Gipuzkoako 10.000 biztanletik beherako herriei zuzendutako programa da. Aldi berean, 1.000 biztanletik beherako herrietako nerabeei zuzenduriko indarkeria matxistaren inguruko hausnarketa- ekintza prozesu bat bultzatzea helburu zuen proiektua martxan jarri zen, “Berdinbidean Txikiak” izenpean.

Orain Larraulen eskainiko dute martxoaren 11, 20 eta 25ean. Gaztentzako dinamizazio tailerrak 18:30etik 20:30era egingo dira Larraulgo gazte lokalean. 12 eta 16 urte arteko gazteei zuzenduta dago. Izen emateak, liburutegian, telefonoz edo WhatsAppez egin daitezke, 634 289 327 zenbakian.


Euskal Encounter hasi da abiadura marka hautsiz

5.000 ordenagailu baino gehiago segundoko 60 gigabiteko abiaduran nabigatzen ari dira dagoeneko. Euskal Encounterrak Barakaldoko BECen 50.600 metro karratu hartuko ditu datozen lau egunetan.

5.000 ordenagailu baino gehiago segundoko 60 gigabiteko abiaduran nabigatzen ari dira dagoeneko Euskal Encounterreko 26. edizioan. Ekitaldiak Barakaldoko (Bizkaia) BECen 50.600 metro karratu hartuko ditu datozen lau egunetan.

Beste urte batez tamaina eta abiadura markak hautsi ditu Euskal Encounterrak. Segundoko 60 gigabiteko konexioa du aurten, iaz baino 20 gigabit gehiago. Honenbestez, Estatuko informatika 'party'rik azkarrena da, eta bizkorrenetariko bat munduan.

Igandera arte 5.024 ordenagailurentzako lekua eta Internet konexioa izango du BECen 5. pabiloiak. 8.000 parte-hartzaileak goizean goiz konektatu dira, datozen lau egunetan atsedenik gabe nabigatzeko.

Parte-hartzaileek batezbeste 29 urte dituzte, eta gehienak gizonezkoak (% 86) dira. % 42,7 bizkaitarrak dira, % 9,9 gipuzkoarrak, % 7,6 Madriletik etorri dira, % 5,8 Arabatik, % 5,5 Kantabriatik, % 5,3 Nafarroatik eta % 4,4 Bartzelonatik.

5.000 ordenagailu baino gehiagorentzako tokiaz gain, Euskal Encounterrek Opengunea du, doako esparru irekia. BECen 5. pabiloira eraman dute aurten. 15.000 metro karratuko gunean tailerrak, hitzaldiak, jokoak, hardware eta dronak eskaintzen dira.

Era berean, robotikak eta errealitate birtualak tokia dute Opengunean. Gainera, Gamegune 18 lehiaketaren finala jokatuko da bertan. Iragan maiatzean hasi zen bideo-joko txapelketa amateurra da. Sari bezala 16.000 joko banatuko dituzte.


Asteazkenean itxiko dute Hondarribia Crafteko erakusketa

Urriko eta azaroko Hondarribia Craft artisautza eta diseinu jardunaldiei lotuta egindako lanen erakusketa bisitatu daiteke Arma Plaza Interpretazio Zentroan, asteazkena arte. Bisitatu bakarrik ez, bozka eman daiteke ere. Bertara joaterik ez duenak ere eman dezake bere iritzia, Internetez.

Esan bezala, asteazkena da azken eguna erakusketa bisitatzeko eta botoa emateko. Hurrengo egunean jakingo da zeintzuk izan diren lanik bozkatuenak, hilaren 18an, udaletxeko areto nagusian egingo den ekitaldiaren barruan.


Zuzendari baten odisea

Zazpi urteko isilaldiaren ondoren, Siberiako gulag bateko ihesa kontatu du Peter Weir zuzendariak 'The Way Back' film epikoanKostata lortu du finantzaketa 'Dead Poets Society' eta 'The Truman Show'-ren egileak

Peter Weirren azken filma aurrera ateratzeko prozesuaren zailtasunak ederki asko erakusten du gaur egun nolako egoeran dauden zuzendari beterano asko. Australiarra oso zuzendari ospetsua da, eta ez hasiberri bat. Kalitatezko filmak egin izan ditu; baina, era berean, arrakasta komertzial handia ere izan du.

Sorterrian egin zituen lehen urratsak. 1975eko Picnic at Hanging Rock izan zen haren lehen abisua. Baina 80ko hamarkadaren hasieran etorri zen nazioarteko aitorpena, Gallipoli-rekin eta The Year of Living Dangerously-rekin. Bi filmok protagonista bera zuten: orduan guztiz ezezaguna zen gazte bat, Mel Gibson.

Australiatik Hollywoodera egin zuen salto Weirrek. Baina, beste zinemagile askok ez bezala, urratsa behar moduan egin zuen. 1985ean Witness zuzendu zuen, thriller eredugarria, Harrison Fordekin. Hurrengo lana ere aktore berarekin egin zuen (The Mosquito Coast), baina harrera hotzagoa izan zuen pelikulak. Hamarkada, ordea, beste lan komertzial arrakastatsu-arrakastatsu batekin itxi zuen: Dead Poets Society.

90ekoa zailagoa izan zen. Hala ere, pare bat film makaltxo egin ondoren, 1998an beste pelikula bikain bat ondu zuen Peter Weirrek: The Truman Show. Mende berria piraten abentura epiko bat kontatuta hasi zuen: Master and Commander: The Far Side of the World. Film interesgarria hori ere, baina Depp, Bloom eta Knightleyk komertzialki hondoratu zutena.

Horixe izan zen Peter Weirren azken lan zinematografikoa. Ibilbide sendoa, arrakasta komertzialekoa eta Oscar sarietarako sei aldiz izendatua, baina inork ez zuen berarekin pelikula bat egin nahi. Gaur egungo Hollywood ez dago horretarako; diru azkar eta ugari eginen duten kontsumo lasterreko produktuak dira industriak ekoizten dituenak, eta horretan sartzen ez denak ez du lekurik.

Gulageko iheslariak

Zazpi urte luzez egon da australiarra pantaila handitik urrun. Argi zuen zein film egin nahi zuen: Slavomir Rawiczen liburuaren egokitzapena, gulag batetik ihes egin zuten hainbat gatiburen istorioa. Baina inor ez zegoen prest halakorik finantzatzeko; Weirren izenak eta esperientziak ez dute deus balio gaur egun merkatuan.

Horiek horrela, zuzendariak bere kabuz finantzaketa bilatzeari ekin zion, hasiberria balitz bezala. Lan nekeza izan da, baina azkenean lortu du lana burutzea. Gehienbat ekoizpen britainiarra da The Way Back, eta, ekoizpen handien itxura badu ere, merke, oso merke filmatu dute. Esate baterako, Bulgarian eta Marokon egin da filmaketaren zatirik handiena, ekoizteko merkeena zelako. Zorionez, Weirrek hainbat lagun egin izan ditu urte hauetan guztietan, eta horri esker aktore ezagun batzuek parte hartu dute filmean —Ed Harrisek eta Colin Farrellek, esaterako—.

Berez, filma ihesaldi baten kronika epikoa da. Joan den mendeko 40ko hamarkadan Stalinen menpeko Sobietar Batasunean milaka pertsona zeuden preso Siberiako gulag beldurgarrietan. Horietako bat da Janusz jatorri poloniarrekoa, dena galdu duen pertsona zorigaiztokoa. Halaber, gulagean hainbat estatubatuar daude, hala nola Valka desatsegina eta Mister Smith misteriotsua.

Horiek eta beste hainbat presok ihesaldi zoroa prestatuko dute. Erraz samarra da kontzentrazio esparrutik alde egitea. Arazoa inguruan dagoen lur amaigabea da. Milaka eta milaka kilometro dituzte aurretik. Siberia, Himalayako mendilerroa eta Gobiko basamortua zeharkatu beharko dituzte. Azken helmuga India da.

Rawiczek gertaera horien inguruan idatzi zuen liburua da pelikularen oinarri nagusia, baina Weirrek beste hainbat iturri ere erabili ditu. Izan ere, kontaturikoa benetan gertatu ote zen auzitan jarri dute hainbat ikerlarik. Haien esanetan, ihesaldi hori ez zen sekulan gertatu, asmazio hutsa da.

'THE WAY BACK'

Zuzendaria: Peter Weir.

Aktoreak: Colin Farrell, Ed Harris, Jim Sturgess, Saoirse Ronan, Mark Strong.

Herrialdea: Erresuma Batua.

Urtea: 2010.

Iraupena: 130 minutu.

Estreinaldia: Gaur estreinatuko dute Hego Euskal Herrian, eta hilaren 26an Ipar Euskal Herrian.


Gabonetako zuhaitzaren nundik-norakoak

Gaur goizean, Udal brigadako langileek mendi gainetik ekarri dute, Plaza Barrixan ipiniko den zuhaitza . Atxolin mendira iritsi baino lehenago, Mendiola baserrikoak diren lur sailetan, entresaka lanak burutu dira orain dela gutxi.

Bertan zenbait izei moztu dira eta jabeei baimena eskatu ondoren gaur izan da eguna kalera ekarri dena.

Horrela, azken urteetan ipini den Olentzero eta Mari Domingiren aterpeaz gain, aurten, berriz ere zuhaitza ipiniko da. Herritarren aldetik, ugariak izan dira zuhaitza ipintzeko eskariak eta horrela, ein batean eskari hauei erantzuna ematea nahi die Udalak.


Hiru hildako Nafarroako errepideetan, bi Caparroson eta bat Martzillan

Caparroson kamioi bat irauli egin da, eta txirrindulari talde bat bete-betean harrapatu du. Martzillako hildakoa trafiko seinale baten kontra jo duen motor gidari bat da.

Hiru pertsona hil dira igande honetan, Nafarroako errepideetan izandako bi istriputan.

Lehenengoan, bi txirrindulari hil dira, Caparroson, animaliak zeramatzan kamioi bat irauli eta txirrindulari talde bat jo duenean. Hildakoak J.A.M.A Faltzeseko 57 urteko herritarra eta J.M.S.M. 47 urteko Martzillarra dira.

Zauritutako txirrindulariak, berriz, 34 urte ditu, Peraltakoa da eta Nafarroako Ospitalera eraman dute, anbulantzian.

Seiko taldea osatzen zuten beste hiru lagunek laguntza psikologikoa behar izan dute, nerbio-krisiei aurre egiteko. Kamioiko gidariak, (39 urteko lleidarra) , zauria arinak izan ditu eta ospitalera eraman dute, nerbio-krisia zuelako.

Nafarroako Gobernuak jakitera eman duenez, 09:36an gertatu da ezbeharra, Caparroson, NA-1240 errepidean, bihurgune batean. Txerriak zeramatzan kamioi bat irauli egin da, eta kontrako norabidean zetorren txirrindulari talde bat bete-betean harrapatu du.

Nafarroako Foruzaingoa gertatutakoa ikertzen ari da, istripua zerk eragin duen argitzeko.

Errepidea zabalik dago

Errepidean zirkulazioa etenda izan da, txerriak galtzadatik kendu dituzten. Bizirik jarraitzen duten animaliak kamioi batean eraman dituzte.

Ondoren, garabi batek kolpatutako kamioia altxatu du eta errepidea garbitu dute, kamioiak isuritako gasolioa kentzeko.

Martzillako istriipua

Martzillako istripua arratsaldean gertatu da, 17:22ean, NA-660 errepideko 6. kilometroan, Venta de Arlas eta Cadreita artean, Villa Marcilla Hoteletik gertu dagoen biribilgunean.

Motorzale bat errepidetik atera da eta trafiko seinale bat jo du. Gidaria momentuan hil da.

Foruzaingoa istripua zergatik geratuten ikertzen ari da orain.


Fermin Muguruzak energiaz bete du Psilocybenea aretoa

No more tour 2013-ko birako Euskal Herriko lehen kontzertua eman zuen ezustean atzo iluntzean Hondarribian, eta Ondarroako Kafe Antzokian ariko da bihar.

"Kaiolatutako lehoia bezala" sentitzen zen Muguruza emanaldia hasi baino lehenago, baina behin Kontrakantxa bandako zortzi musikariekin batera oholtzara igo zenean, indar askatzaile hori aretoan barna hedatu zuen, eta bildutako lagunei transmititu zien.

Ordu eta erdi pasatxoko kontzertua izan zen, atsedenik gabekoa. 25 abesti jo zituzten, Muguruzaren 30 urteko ibilbideari errepasoa eginez. Bere bakarkako ibilbideko doinuekin hasi ziren, baina amaierara hurbildu ahala Kortatu eta Negu Gorriaken garaiko abesti bakanak ere jo zituzten, eta horrek are gehiago sutu zuen hasieratik piztuta zegoen giroa.

Kontzertu sorpresa izanaganatik, 150 lagun bildu ziren Psilocybenean. Joan den martxoaren 21ean abiarazi zuen Muguruzak No more tour 2013 bira Diyarbakarriren (Kurdistan), eta Bonnen (Alemania) aritu zen hurrena, 23an. Euskal Herrian, Espainian, Italian, Alemanian, AEBetan, Japonian, Australian, Erresuma Batuan eta Latinoamerikan joko dute Fermin Muguruza eta Kontrakantxa bandakoek datozen lau hilabeteetan.


BI-633 errepidean lur azpiko pasabidea eraikitzea proposatu diote Aldundiari

Gerea, Goita, Zengotita eta Osma auzoetako bizilagunak kexu dira BI-633 errepideak sortzen dizkien arazoak direla-eta. Errepidea egin zenetik, behin eta berriz jardun dute baserrietako eta auzoetako sarrera-irteera egokiak eskatzen. Auzokideen berbetan, \"ezezkoa jaso dugu orain arte, eta nahikoa arazo izan dugu, bai animaliekin ibiltzeko orduan bai oinez ibiltzerakoan ere\". Gaineratu dutenez, lehenago Oizera eramaten zituzten animaliak, baina orain, lau errei zeharkatu behar dituztenez, ezin dituzte eraman. Oraintsu ekin dio Foru Aldundiak herrian arriskutsuak diren puntuak konpontzeari, bidegurutzeak moldatuz. Sarrerak eraikitzen dabiltza Trabakun, Goitan eta Osman. Auzokoen esanetan, baina, \"ez diote irtenbiderik eman gura betiko arazoari, eta egin gura dituzten konponketak autoak baino ez ditu kontuan hartzen: \"Foru Aldunditik adierazi digutenez, inguru honetan bizilagun gutxi dagoenez, ez du merezi inbertsio handietan sartzea\". Jasotako erantzuna ez dute ontzat eman Mallabiko auzo hauetan bizi direnek. BI-633 abiadura handiko errepidea dela kontuan hartuta,\" ia ezinezkoa egiten da bide horretan ibiltzea\", salatu dute bertako bizilagunek. Goita eta Gereako auzokideek, esaterako, lau errei zeharkatu behar dituzte beste aldean dagoen geltokian autobusa hartu ahal izateko. Eskatzen duten irtenbidea errepidea gurutzatzeko lur azpiko pasabidea eraikitzea da. Dagoeneko herrian sinadurak biltzen hasi dira, Foru Aldundiari eskaera egiteko, eta erantzuna ezezkoa izanez gero prest ei daude bestelako mobilizazioei ekiteko. Mallabiko azokide hauek diotenez, aspalditik dabiltza konponbidea aldarrikatzen. Orain herritarrak batzartzen hasi direla azaldu dute, errepideko arazoari irtenbidea bilatu guran.


Sarkozy Barne ministro izendatu du Villepinek

Dominique de Villepin Frantziako lehen ministroak Nicolas Sarkozy UMPko presidentea izendatu du Barne ministro, eta, bidenabar, indar handia eman dio Gobernu berrian. Finean, Gobernuko bigarrena izango da Sarkozy, eta Barne Ministerioaz ez ezik, Lurralde Antolaketaz ere bera arduratuko da. Michelle Alliot-Marie lapurtarrak Defentsa ministro izaten jarraituko du. Villepinek gaur jakinarazi du nor hautatu dituen ministro izateko.

Esan bezala, Sarkozy Barne Ministerioaz eta Lurralde Antolaketaz arduratuko da. Lehenago ere izan zuen UMPko presidenteak Barne ministro kargua. Philippe Doute-Blazy orain arteko Osasun ministroa izango da, berriz, etorkizunean Atzerri ministro. Justizia Ministerioa Pascal Clementen esku geratuko da.

Catherinne Collonna Jacques Chirac presidentearen bozeramaile ohia Europako Gaietarako ministroa izango da, eta Brigitte Girardin Kooperazio eta Garapen ministroa. Michelle Alliot-Marie lapurtarrak, Donibane-Lohizuneko auzapez ohiak, Defentsa ministro izaten jarraituko du Raffarinen Gobernuan bezala.


Iñurrirock jaialdia bihar! Laudioko Gaztetxean!

Bihar eta etzi izango da Iñurrirock jaialdiaren lehengo edizioa Laudioko Gaztetxean. Bihar, ostirala, Hilbete bikote akustikoak eta Igor Arzuaga kantautoreak joko dute, 21:00etatik aurrera. Larunbatean herri bazkaria egingo da, Gaztetxean bertan (tiketak momentuan lortu daitezke). Lyrikan eta DJ Funi-ren hip hop doinuek hartuko dute lekukoa gero, hamarrak aldera; eta gauari amaiera emateko DJ Erik eta DJ Dr. Doofenshmirtz arituko dira.


El Salvador auzoa jaietan murgilduko da, gaurtik hasita

Zumarragako El Salvador auzoa jaietan murgilduko da gaurtik igandera bitartean. Egitarauak dakarren berritasun nabarmenena haur jokoetan dago. Lehen ginkanak egiten bazituzten, aurtengo jokoek margolaritza izango dute ardatz, eta haurrek aurpegiak zein elastikoak margotzeko aukera izango dute. «Helduok ondo pasatzen dugun arren, jaiak haurrentzat antolatzen ditugu», dio Juan Carlos Gomez jai batzordeko kideak.

Lau urte dira auzotarrek jaiak berreskuratu zituztela. Auzolanean aritzen dira herri bazkaria egiteko, eta aurten 200 bat lagun bilduko dira bazkarira. Aranzazu tabernan zati bat egingo dute eta jai batzordekoek bazkariaren beste zati bat prestatuko dute.

EGITARAUA

Gaur

16:30-18:00. Haur-tailerrak.

18:30. Puzgarriak eta buruhandiak Izazpi plazan.

20:00. Sardina-jana.

23:00. MAYIT j Dj.

Bihar

12:00. Ezkondutakoen eta ezkongabeen arteko futbol dema.

13:00. Trikipoteoa.

14:00. Herri bazkaria.

17:00. Mus txapelketa Aranzazu tabernan eta haur jokoak Izazpi plazan.

18:30. Txokolate-jana eta futbolin txapelketa.

23:00. MAYIT j Dj.

Etzi

10:00. Motorzaleen topaketa.

12:00. Toka txapelketa.

12:30. Zumarragako Musika Bandaren kalejira.

14:00. Poteo herrikoia.

17:30. Kuatrola txapelketa.

18:30. Saloi dantzen erakustaldia.

The post El Salvador auzoa jaietan murgilduko da, gaurtik hasita appeared first on Otamotz.


John Fitzgerald (ESRI): "Austeritatearen ostean arrakasta etortzen da"

John Fitzgerald ekonomialari irlandarra ESRI Irlandako Ikerketa Ekonomiko eta Sozialen Institutuko kidea eta AIEC Europako Institutu Ekonomikoen Elkarteko presidentea da. Baikor begiratzen dio Irlandak aurrean duen "susperraldi aro berriari".

Atzeraldia benetan atzean laga du Irlandak?

Baietz uste dut. BPG barne produktu gordinari begiratu beharrean BPN barne produktu nazionalari begiratuz gero, ikusiko duzu iazko urte amaierako beherakadaren ostean gora egiten hasi dela aurtengo lehen seihilekoan, eta langabezia tasa jaisten ari dela. Datu horiek erakusten dute ekonomia aurrera egiten ari dela. Gertatzen dena da Irlandan dauden konpainia farmazeutiko askok diru sarrerak txikitu dituztela, baina konpainia horiek estatubatuarrak dira. Horrek esportazioak jaistea dakar, eta BPGan du eragina. Mundu guztiak BPGari begiratzen dio, baina gure kasuan ekonomiaren berreskurapena ezkutatzen du.

Zeintzuk izan dira faktore nagusiak ekonomia berpizteko?

Espainiarekin alderatuta, adibidez, Irlandan 2010eko azaroan, troika etorri aurretik, indarrean jarritako murrizketa programa geldoagoa baina errealistagoa zen. Irlandan aurreko gobernuak helburu egingarriak utzi zizkion egungo gobernuari. Espainian, berriz, aurreko gobernuak ezinezko helburuak lortzea agindu zuen, eta horrek asko zaildu dio egitekoa Mariano Rajoyren gobernuari. Horrekin, dena den, ez dut esan nahi Rajoyk okerrak egin ez dituenik. Horixe izan da Irlandaren irakasgaia: ez promes egin gehiegi, eta jokatu gogorrago. Hazkundea motela dugu, eta aurten ere handia izango da defizita, baina konfiantza sortu dugu.

Hala ere, bide zaila eta luzea du Dublinek egiteko. Zeintzuk dira erronka nagusiak?

Arazo nagusia bankuak dira. Berankortasun tasa handia dago, jendeak ez ditu zorrak ordaintzen, eta hori konpondu beharra dago. Bestela, zerga ordaintzaileek ordain dezaketena baino diru gehiago galduko dute bankuek. Gobernuak ziurtatu behar du bankuek hipoteketatik ahal bezain diru gehien berreskuratuko dutela, eta oso zaila da hori, gobernua bera baita banku askoren jabea. Hipoteka ordaintzeko zailtasuna duen jendeari ordaintzeko edo bestela etxea galduko dutela esan behar diote bankuek, baina gobernuak esatea zailagoa da. Errazagoa izango litzateke dena bankuak pribatuak balira.

Atzerriko inbertitzaileek zergatik berreskuratu dute konfiantza? Zergatik uste dute Irlandako ekonomia haziko dela eta zor publiko handia ordaintzeko gai izango dela?

Ekonomia dagoeneko hazten ari delako, Europa hazten ari ez den unean. Esportazioak ondo doaz, barne kontsumoa ez horrenbeste. Etxegintza sektorean, adibidez, gazteek eros ditzakete etxeak zorrik ez dutelako, baina nagusiek zorrak dituzte. Gazteak dirua izaten eta gastatzen hasi dira, eta horrek bultzatuko du berreskurapena, eta 2014an gorakada ikustea espero dugu. Hori guztia Europa ere berreskurapen bidean sartzen bada, bestela, arazo larria izango dugu denok.

Irlandako susperraldia, dena den, ez da uniformea. Hirietan hazten ari da ekonomia, baina nekazaritza guneetan geldi jarraitzen du.

Egia da. Susperraldia lehenik lan kualifikatuetan eta gero eraikuntzan hasiko da hirietan, eta landa guneak atzean geratuko dira. Baina susperraldiak hiri nagusiei eragiten dienean, herrialde osoak jarraituko dio.

Susperraldiak Bruselaren eta Berlinen austeritate errezetaren baliagarritasuna berresten du?

Irlandak arazo handia zuen, eta ez zen zulotik aterako Europako kideen laguntza barik. Batzuetan Alemania eta Finlandiarekiko haserrea sentitzen da, baina laguntza eskaini zuten, eta dirua bueltatuko zaie. Areago, Alemaniak dirua irabazi du. EBtik ez eze, Erresuma Batuak, Danimarkak eta Suediak aparteko maileguak eman zizkioten Dublini. EBZren eta Alemaniaren aholku batzuk ez dira lagungarriak izan, baina azkenean balio izan du.

Zure uste, beraz, austeritateak funtzionatzen du.

Bai. Arazoa da austeritate garaian ez zarela hazten. Austeritate programa amaitu arte okerra dirudi, baina gero etortzen da arrakasta. Ziur nago Espainian ere gauza bera gertatuko dela.


Garaipenagaz hasi dute denboraldia basurdeek

Bikain hasi dute denboraldia basurdeek. Etxean Vigo Rugby taldearen aurka lehiatu zuten Ohorezko B Mailako lehen norgehiagoka, eta 76-19 gailendu ziren etxekoak.

Partiduko lehen uneak ez ziren errazak izan basurdeentzako, galiziarrak defentsan tinko aritu baitziren. Hala eta guztiz ere, ondo moldatu ziren, eta lehenengo minutuetan aurre hartu zieten bisitariei (3-0). Hurrengo 30 minutuetan bi entsegu egin zituzten basurdeek, eta beste bategaz erantzun zieten galiziarrek (17-7). Atsedenaldira iritsi orduko, beste entsegu bategaz borobildu zuten lehenengo zatia etxekoek. Hala, 24-7ko markagailuagaz joan ziren aldageletara.

Bigarren zatian, lehen zatian lortutako sentsazio onekin jarraitu zuten Gernika RTko jokalariek, eta norgehiagoka bukatu arte euren nagusitasuna erakutsi zuten. Vigoko jokalariek, gainera, hasierako uneetan izan zuten intentsitatea galdu zuten bigarren zatian, eta bost entsegu egin zituzten etxekoek; talde galiziarreko jokalariek bakarra egin zuten. Hala, 57 puntuko aldeagaz nagusitu ziren etxekoak, eta denboraldiko lehen bost puntuak eskuratu zituzten.

Aurtengo denboraldian erakutsi gura duten jokoa erakutsi zuten, baina galiziarren aurkako partiduan egindako huts egiteak bideratu beharko dituzte aurrerantzean; izan ere, aurkarien puntuak gernikako taldearen huts egiteek eragin zituzten.


Xabier Etxabe: “Ardoaren mundua herritarrei gerturatu nahi diegu”

Zestoako Laiak dendaren jabe Xabier Etxabek (Zestoa, 1966) hirugarrenez antolatu du Ardo Dastaketa.

Modan al daude ardo dastaketak?

Baietz dirudi. Geroz eta ardandegi gehiago zabaltzen ari dira, gainera. Lehen ere edaten zen ardoa txikiteoan-eta, baina, orain, desberdina da. Askotan pentsatzen dugu gazteek ez dutela ardorik edaten, baina ez da hala; gazteek edaten dute, momentu zehatzetan. Baina txikiteoa, igoal, ez dute ardoarekin egiten.

Aurreko bi edizioak zer moduz?

Ondo. Aurreneko urtean dendan nituen produktuak-eta erakusteko antolatu nuen. Egitasmoak izan zuen harrera ikusita eta jendeak berriz antolatuko nuen galdetzen zidanez, bigarrenez egin nuen, eta 170 bat lagun izan ziren.

Zein da egitasmoaren xedea?

Helburua da herritarrek ardo desberdinak dastatu ahal izatea, festa giroan. Helburua ez da mozkortzea eta leporaino edatea, probatzea baizik. Ardoaren mundua herritarrei gerturatu nahi diegu.

Zer ardo dastatu ahalko dira larunbatean?

Errioxa, Araba eta Rueda jatorri izena duten 17 bat ardo. Zuriak, gorriak eta beltzak, urtekoak nahiz onduak, izango dira aukeran. Laiaken ardo berezi samarrak izaten ditugu, eta horiek ezagutarazteko balioko digu.

Ardoaz gain, pintxoak ere jan ahal izango dira.

Bai. Zamorako gazta desberdin ugari probatu ahal izango dira; mahai handi bat jarriko dugu gazta aukera zabalarekin. Horrez gainera, antxoa, txorizo, hirugihar eta pate pintxoak ere eskainiko ditugu, euro baten trukean.


950 herritar erabakitzeko eskubidearen alde

Uharte-Arakilen kokatutako 89. kilometroa betetzea egokitu zaion Lasarte-Oriari eta antolatzaileen aurreikuspenak aise gainditu dira, guztira 950 lagunek parte hartu dute Gure Esku Dago ekimenak sustatutako giza katean. Herritarren artean jai giroa nagusi izan da.

Erabakitzeko eskubidea aldarrikatzeko Gure Esku Dago egitasmoak bultzatutako giza katearen arrakasta erabatekoa izan da. Hasieran, 50.000 lagun lotzea zuten helburu Iruñea eta Durango arteko 123 kilometroak betetzeko. Gaur ordea, 150.000 pertsonatik gora izan dira ibilbidean.

Lasarte-Oriari 89.kilometroa betetzea egokitzen zitzaion eta herritarrek ez dute hutsik egin. Antolakuntzak aurreikusitako kopurua ere gainditu egin da 950 herritarrekin. Saldutako metroak 732 izan zirela aipatu dute herriko antolakuntza lantaldean aritutako kideek. Eguraldia lagun, herritar gehiago animatu dira Uharte-Arakilera gerturatu eta erabakitzeko eskubidearen aldeko giza katean parte hartzera.

Lasarte-Oriatik zortzi autobus atera dira goizeko 9etan Hipodromotik. Jendea puntual iritsi da hitzordura motxila, txano, eguzkitako krema, aulki, nebera… ondo prestatuta. Eta eskerrak izan ere, eguzkipean ordu luzeak igaro behar izan dira.

Autobusa Uharte-Arakilen utzi eta kilometroa osatu baino lehen, hamaiketako erraldoia egiteko aukera izan da. Antolakuntzatik sagardoa eta freskagarriak eraman dira eta txistularien doinuez lagunduta, festa giroari hasiera eman zaio. Hamaikak aldera, dena prestatzen hasteko garaia heldu da. Bi taldetan banatuta, kilometroa osatzera ekin zaio. Antolakuntzako kideak txirringak eraman dituzte kilometroan gora eta behera ibiltzeko. Hauek ziurtatu dute eguerdia baino lehen, ibilbidean hutsunerik ez zela uzten.

Eguerdirako, eskutik helduta zeuden herritarrak. Adarraren doinuak eman dio hasiera giza kateari eta jai giroan, ikurrinak astinduta eta umore onez, igaro da ordu erdia. Amaitzean, pixkanaka eta berriz musikaz lagunduta, autobusetara buelta eta Etxarri-Aranatzera abiatu dira herritarrak.

Autobus ilara luzeak sortu dira Etxarriko sarreran baina azkenean ekitaldi nagusira iritsi dira lasarteoriatarrak ere. Ostean, batzuek etxerako bidea hartu dute eta besteek, parranda arratsaldeko zazpirak arte luzatu ahal izan dute.

Etxera bueltan, egindakoa denbora luzean gogoratzekoa izango dela aipatu dute bertaratutakoek, “historikoa” izan dela.

Bidali Argazkiak

Bilduma osatu dugu gure argazkiekin hala ere, hau handitu nahi dugu beraz, animatu eta bidali zuen argazkiak txintxarri@txintxarri.info helbidera, sare sozialen bidez edota Txintxarriko Argazkiak ataletik.


Baserritik bizi (Alex Zubia)

Alex Zubia

Zenbat aldiz ez ote duzu entzun, esan, pentsatu esaldi hau, baina bere kontrako zentzuan, hau da, “baserritik ezin da bizi”. Eta hori esan eta gero lasai-lasai jarraitzen duzu zure bizimodua, zer esan duzun eta esan duzunaren ondorioetan erraparatu gabe.

Uste ez baduzu ere, mundua baserritik bizi da. Agian zu ez. Zuk dena erosten duzu agroindustria entrepresa multinazionalek ekarritako produktuak, “baserritarrak” esplotatuz ekoiztutakoak. Baina hori ez da munduaren errealitatea, zeure burbuilatxoarena bakarrik.

Baserritarrok mundua elikatzen dugu oraindik. Munduaren ehuneko handiena baserritarrek erein, landatu, zaindu eta batutako jakietatik elikatzen da. Badakigu gure inguruotan, eskualdean, herrialdean, gainbeheran dagoen alor bat dela. Nekazaritza eta abeltzaintza munduan dauden bi ofizio zaharrenetatik bat da eta gure inguruetan desagertzeko bidean dago. Bestea prostituzioa da; gaur egun honek PIB delakoari egiten dion ekarpena lehen sektoreak egiten duena baino garrantzitsuagoa da.

Baina baserritik bizi zara. Ikertzaile guztiek dioten baserrigintzak planetan hainbeste ez berotzen laguntzen duela eta gizakiaren etorkizunerako formula egokienetakoa dela. Baserrigintzak, baita bertokoak ere, CO2-a lurrean finkatzen du; hurbileko nekazaritza denez garraiorako erabiltzen duen petroleo kopurua askosaz txikiagoa da; jangarri diren haziak mantentzen ditu eta badira adituak aniztasun hau etorkizuneko “seguru” bat dela diotenak, agroindustriaren espezializazioak ahul bihurtzen delarik (topatu Interneten zer gertatzen ari den Cavvendish platanoarekin, egunero jaten duguna mundu guztian); tokian tokiko ekonomian, kulturan, ohituretan eragina dauka; natura espazioak mantentzen ditu (ez al duzue gero eta sasitza gehiago ikusten bazter guztietan? ), uraren zikloa erregulatzen laguntzen du…

Baserritik bizitzea ez da kalkulagailua hartu eta zenbaki batzuk idaztea, positibo edo negatibo ateratzen den ikusteko. Gizakiak etorkizunik izango badu, baserritik bizitzearen kalkuluak denontzat positiboa ematen duela ulertu behar du.


22 kultur proiektu aurkeztu dituzte Azpeitiko Sormen Beketara

Azpeitiko Sormen Beken epaimahaiko kideak. (Azpeitiko Udala)

Azpeitiko Udalak adierazi duenez, 22 proiektu aurkeztu dituzte kultur sortzaile berriei zuzendutako Sormen Beken seigarren deialdira, eta egitasmoa “indarra eta izena” hartzen ari dela nabarmendu du erakundeak. Epaimahaia atzo, osteguna, bildu zen jasotako proposamenak aztertzeko, eta datozen asteetan jakinaraziko dute nortzuk izango diren beken onuradurak eta zenbateko laguntza jasoko duten horiek.

Urtez urte igotzen ari da Sormen Beketara aurkeztutako proposamen kopurua, eta udalaren arabera maila ere igotzen ari da. Kultur sorkuntza bultzateko nahiz sortzaileei beren obrak sortzeko laguntza ekonomikoa emateko sortu zuten deialdia, eta azken urteetan hainbat proiektu gauzatu dira laguntza horiei esker. Dirulaguntza kopurua ere igotzen joan da urtez urte; lehen deialdian 6.000 eurokoa izan zen, ondorengo urteetan 12.000 eurokoa, eta joan zen urtetik aurrera, 20.000 euro bideratzen ditu udalak Sormen Beketara. Horrez gain, aurten, bigarren urtez jarraian, Azpeitian sormen egonaldiak egiteko 4.000 euro arteko bi laguntza ere emango dituzte.

Udaleko ordezkariak “pozik” daude aurtengo beka deialdiak izan duen erantzunarekin. Ainara Larrañaga Kultur batzordeburuak adierazi duenez, “oso proiektu interesgarriak” jaso dituzte: “Gero eta kultur sortzaile gazte gehiagok aurkezten dituzte proiektuak, eta hori oso pozgarria da. Bizitzen ari garen garai ezegonkor hauetan, gainera, inoiz baino gehiago dagokigu kultur arloa eta sortzaileak laguntzea eta horiei baliabideak eskaintzea”. Zentzu horretan, Dinamoa Sormen Gunea sortzaileentzat irekita dagoela nabarmendu du Larrañagak: “Sortzaile guztiek dute han bere proiektuak gauzatzeko lekua. Asko dira bertan aritzen direnak, eta oraindik animatu ez direnak ezagutzera animatu nahi ditut”.


Aho batez hautatu dute Quiroga PPko presidente

Zuzendaritzak oniritzia emanda, bizkor egin dute izendapen berria; Basagoitik «pena apur batekin» utzi du kargua

Antonio Basagoitik politika utziko duela jakinarazi, eta uste baino lehenago hautatu du PPk haren ordezkoa. Atzo bertan izendatu zuen Arantza Quiroga EAEko PPren presidente, aho batez, gainera. Arabako, Bizkaiko eta Gipuzkoako zuzendaritzek proposamena onartu ondoren, atzo arratsaldean eman zuen ontzat hautagaia zuzendaritza nagusiak. Batzarraren ostean, Basagoiti eta Quiroga elkarrekin agertu ziren hedabideen aurrean.

Batasun mezua eman dute bai batak eta bai besteak, gainontzeko alderdikideek egunotan egin duten bezala. Presidente berriak alderdi barruan erabateko babesa biltzeko bertutea duela nabarmendu dute, eta haren lana behar bezala egiteko gaitasun handia duela. Hortaz, badirudi PPko sektore guztiek ontzat eman dutela hautaketa eta presidente aldaketak ez duela zatiketarik eragin.

Basagoitik berak goratu egin ditu bere lekua hartu duen buruzagiaren ezaugarriak, eta bizimodu berria hasteko «gogotsu» dagoela adierazi du. Politikak «erre» egiten duela esan du; «batez ere PPkoa bazara». Hala ere, hemezortzi urteren ondoren politika uzteak «pena apur bat» ematen diola ere aitortu du.

Atzo irudikatu zuen alderdiko aginte makila Quirogari eman diola. Eusko Legebiltzarreko tokia ostegunean uzteko asmoa du. Carlos Oiartzabalek beteko du eserleku hori, seguruenik, hauteskundeetan Bizkaiko zerrendan laugarren aurkeztu zenak.

Quirogak asteartean estreinatuko du kargu berria, Iñigo Urkulluk alderdietako ordezkariekin egingo duen bileran.

Preso politikorik ez

Beste ekinbide baten berri ere eman du PPk. Alderdiari min egiten dio presoei buruzko eztabaidetan preso politikoei buruz aritzen entzutea, eta hori saihesten saiatuko da. Legez besteko proposamena aurkeztuko du izendapena ez dadila erabili eskatzeko. Borja Semperrek gaur emango du ekinbidearen berri, eta proposamena bihar eztabaidatuko dute Eusko Legebiltzarrean.


Diskurtsoa

Badira hamarren bat urte. Gonbidatu egin gintuzten eta gu joan. Calabria, Italian. Lau bertsolari ginen ustez inprobisatzaileentzako ziren jardunaldi batzuetara bilduak. Gaizki-ulerturen bat tarteko, hara heldu ginenean baino ez ginen jabetu jardunaldiak, nagusiki, pertsona gor-mutuei zuzendurik zeudela. Ahal genuena egin genuen. Batek bertsoa bota ostean beste gutariko batek italiar bati gaztelerara itzultzen zion, honek italierarako itzulpena egiten zuen eta beste batek gor-mutuen zeinu-hizkuntzara ekartzen zuen esana… Gorabeheratsua izan zen egonaldia baina oso sentsibilizaturik itzuli ginen bertso-jaialdi handien telebista emanaldietan gor-mutuentzako aukera eskaini behar genuela sinetsita. Ez dugu oraindik egin, baina iritsiko da eguna…

Gabon gauez, iluntzeko bederatziak zintzilik, tabernan geunden. Jendea lepo. Eta telebista piztuta, baina ahotsik gabe. Felipe VI.a, Espainiako Erregea, Gabonetako diskurtsoa egiten ari zen, eta pantailaren ertz batean gizonezko trajedun bat zeukan zeinu-hizkuntzan ari zena. Begira egon gintzaizkien eta batari, ertzekoari, gehixeago ulertzen genion besteari baino.

Egoeraren metafora ezin zehatzagoa zen. Jardun eta jardun eta jardun ari zen erregea… baina gortasunetik ulertzen genion ondoen.


Sukaldaritza lehiaketan, gaztetxoenak

Txosnetako karpa ingurua herriko gaztetxoena izan da eguerdian. Gastronomia lehiaketa egin dute eta gertatu beharreko platera errusiar entsalada izan da.

Bederatzi taldek hartu dute parte eta antolakuntzak azenarioak eta patatak eman dizkie, gainerako osagaiak, parte-hartzaileen kontu. Originaltasuna, zaporea eta itxura hartu ditu kontuan epaimahaiak.


Ernai: "Ikur faxistak" kentzen Azkoitian

Urola Kostako Hitzan jakin dugu asteburuko Ernaikoen ekintzaren berri.

http://www.youtube.com/watch?feature=player_embedded&v=9twxoix7BvE


Erakustaldia eta Gipuzkoako Txapelketa gaur eta bihar, Hernanin

Judo ekitaldi ezberdinak izango dira asteburu honetan Hernanin. Gaur, judo elkarteko txikien (6-10 urte) erakustaldia izango da, 16:00etatik aurrera. Bihar berriz, Gipuzkoako Txapelketa. Infantilak eta taldeka lehiatuko dira 09:30etatik aurrera. Goizeko 11:00etatik aurrera, berriz, alebinen lehenengo Eskola Kirola jardunaldia izango da. Bertan, Hernaniko 20 haurrek hartuko dute parte.


Mendiak PSOEren aldeko 'boto masiboa' eskatu du, eskuina geldiarazteko

PSE-EEko buruzagiak azpimarratu du egoera "larria" dela eta abstentzioak eskuinari mesede egingo diola ohartarazi die herritarrei.

Espainiako Alderdi Sozialistaren aldeko "boto masiboa" eskatu du Idoia Mendia PSE-EEko idazkari nagusiak, "eskuina geldiarazi eta historia egiteko".

Euskadiko Alderdi Sozialistak Gasteizen egin du kanpainaren itxierako ekitaldia, eta han izan dira Idoia Mendia buruzagia eta Isabel Celaa, Patxi Lopez eta Odon Elorza, Araba, Bizkaia eta Gipuzkoako zerrendaburuak, hurrenez hurren.

Kanpaina honetan denetarik ikusi ahal izan dela deitoratu du Mendiak: "militarrez eta toreatzailez osatutako hautagaitzak, alderdiz aldatzen diren politikariak eta ministerioak banatzen hasi eta elkarri egurra ematen amaitu duten eskuinak".

Hala ere, eskuineko alderdiekin ez fidatzeko eskatu du Mendiak: "Kontuz igandearekin, baturak emanez gero, gobernatu egingo dute".

PSE-EEko buruzagiaren iritzian, Euskadik "historia" egiteko aukera izango du apirilaren 28ko hauteskundeetan, eta bi aukera baino ez direla izango erantsi du: "askatasunetan atzera egitea edo gobernu egonkor eta fidagarri bat eratzea, erronkei gehiengo indartsu batekin aurre egin ahal izateko".

Halaber, azken hamar hilabeteotan Pedro Sanchezen Gobernua "Euskadiren aliatua" izan dela azpimarratu du, baina eskuineko alderdiek boterea lortuz gero, "lurraldeen arteko talka, gezurrak eta irainak" izango direla ohartarazi du.

"Inoiz amore eman ez duten herritarrei esan nahi diet, irainen aurrean makurtuko ez den presidentea nahi badute, zalantzarako aukerarik ez dagoela: ukabila eta arrosarena da boto-paper baliogarri bakarra", nabarmendu du.

"Etxean geratzen den botoak eta sakabanatzen denak eskuinari egingo dio mesede. Pedro Sanchez presidente izateko modu bakarra hautestontzia boto-paper sozialistaz betetzea da", gaineratu du.

Patxi Lopezek, berriz, egoera "larria" dela eta apirilaren 28koak ez-ohiko hauteskundeak direla nabarmendu, "Pablo Casadok gaur esan baitu ez zaiola inportako Vox bere gobernuan sartzea".

"Haientzat demokraziaren 40 urteei amaiera emateko une iritsi da, baina denok Isabel Celaa bozkatuz gero, Javier Maroto etxera joango da", ziurtatu du.


Gazteak ere euskal oilo arraza mantentzen

Etxean betidanik eduki izan dituzte oiloak, Igor Garmendiak (Zaldibia, 1998) dioenez. Baita ahuntzak eta ardiak ere. Azken horiekin lan egitea gehiago gustatzen zaion arren, Goierriko oilo hazle iaioenetako bat da. Hala adierazten dute, behintzat, Ordiziako Euskal Jaietako feria berezian atera dituen sariek. Azkeneko bost urteetan, urtero eman diote hegazti lehiaketako sariren bat; edo bat baino gehiago. Aurten ere, irailaren 7an, bi jaso ditu: Goierriko lote onena, eta marradun onenarena.

Unibertsitatean hasi berria, euskal oilo arrazarekiko jakintza aspalditik barneratu du, baserriko eskolan. «Marradun oiloekin orain dela 6-7 urte hasi nintzen. Bizilagunak ekarri zituen, gustatu, arrautzak eskatu, eta etxeko oiloekin atera nituen txita batzuk. Geroz eta gehiago interesatu zitzaidan, eta ia denak marradunak ditut orain», dio Garmendiak.

Euskal oiloaren bost azpiespezie bereizten dira: marraduna, lepasoila, gorria, zilarra eta beltza. Beltz batzuk eduki izan ditu, eta zilar batzuk badauzka orain. Beste bi motak —lepasoila eta beltza— hazten ere probatu nahi du.

Marraduna, konplikatua

Ezarritako morfologia eta ezaugarriak ondo nabarmentzeko, oilo motarik «konplikatuena» da marraduna. «Oilarrak kolore desberdinak ditu gorputzean, buztana borobil onekoa, gandorra koskak ondo markatuta. Eta oiloek moko horia, hankak ahal den horienak eta belarri gorriak». Bereziki hankei erreparatu behar zaie; oilo gazteek hori-horiak izan behar dituzte. Zahartu ahala, zurizkatu egiten zaizkie.

Galtzeko zorian dira espezie batzuk, eta Garmendia arraza ahalik eta garbien mantentzen saiatzen da. «Marradunaren purutasuna galtzen ari da. Ahal den arraza puruena izatea lortu nahi da».

Hala, inkubagailuan 60 arrautzako sortak sartu, txitak atera, eta onenak etxerako apartatzen ditu. Besteak saldu egiten ditu. «Eskari handia dago», dio.

Urretagoena baserriko larrean ibiltzen dira oiloak, egunez. Gauerako barrura sartu, eta oilategiko zulo denak ondo ixten dizkiete. «Azeriak ibiltzen dira hemen, basotik etorrita».

Jateko, oilasko marradunek ez dute estimazio handirik. Gantza gutxi, nonbait. Platererako, hazteko oiloak dituzte, baserri gehienetan ikusten direnak, nahasketa genetikoaren emaitza. «Marradunak etxerako arrautzak egiteko dauzkagu», zehaztu du Garmendiak. Eta, bide batez sari batzuk lortzeko izateaz gain, Euskal Herriko betiko oilo mota bat globalizazioak ez desagerrarazteko.


Emakumeak kalera, indarkeria matxistaren kontra

Antxoko iazko elkarretaratzea.

Bi elkarretaratze izango dira ostiralean Pasaian, Trintxerpen bata eta Antxon bigarrena, biak 19:00etan eta biak Pasaiako emakumeek antolatuta. Indarkeria Matxistaren Kontrako Eguna da azaroak 25a, eta datarekin bat eginez antolatu dituzte kontzentrazioak Pasaiako emakumeek, “aski dela” aldarrikatzeko. Zumardian izango da Antxoko elkarretaratzea, eta alkateordetzan Trintxerpekoa.

Horrez gain, eta aldarrikapen beraren bueltan, bestelako jarduerak iragarri dituzte datozen egunetarako. Hilaren 24ean, esaterako, Munduko emakumeak indarkeria matxistaren aurka, emakumeak eta aniztasuna lelopean, jatorri askotariko emakumeak elkar ezagutzeko topagunea izango da Trintxerpeko alkateordetzan, 17:30etik aurrera. Saioa Beatriz Zalakainek dinamizatuko du.

Beldur barik topaketara irteera

Pasaiako Udalak gazte eta nerabeen artean indarkeria matxista prebenitzea helburu duen Beldur Barik programan parte hartzen du. Aipatu programaren barruan urtero topaketa bat antolatzen da eta aurtengoa larunbatean da (hilak 26), Urdulizen, Uribe Kostan. Hara joateko autobus zerbitzua antolatu du Pasaiako udalak, gazteentzat, doan.

Beldur Barik Topaketan aurtengo lehiaketako saridunak emango dituzte ezagutzera –iaz gazte pasaitarrek irabazi zuten– eta bide batez, indarkeria sexistaren kontrako borrokan dabiltzan iniziatibak, talde eta pertsonak elkartuko dira.

Hitzaldia eta bakarrizketa

Urte osoan zehar indarkeriarik gabeko bizitzaren aldeko emakumeak biltzen dituen autolaguntza taldea hilaren 23an eta 30ean elkartuko dela gogorarazi dute, bide batez, Pasaiako Udaleko Berdintasun arloko arduradunek. Eskualdeko emakume guztiei zabalik dagoen taldea da eta asteazkenero biltzen da, Errenteria-Oreretako Merkatuzarren, 17:30etik 19:30era.

Hitzaldi bat ere antolatu dute, hilaren 29rako, indarkeria matxistari aurre egiteko baliabide sozial eta juridikoen gainean. Trintxerpeko alkateordetzan izango da, 17:00etan eta Ana Lopez izango da hizlaria.

Abenduaren 3an, azkenik, Pamela Palencianoren bakarrizketa izango da, No solo los golpes duelen izenburupean. 18:30ean izango da, Trintxerpeko alkateordetzan.

Egitaraua


Amilibia eta Ait Chaou nagusi Larraulgo II. mendi lasterketan

Larraul-Ernio-Larraul mendi lasterketaren bigarren edizioan Hassan Ait Chaou billabonatarra eta Nerea Amilibia zizurkildarra nagusi izan dira.

Argazkiak: Parte-hartzaileak | Bideoa


Epe laburrera erreserbatutako bidaiak bertan behera gelditu dira

Koronabirusak eragin handia izan du turismoaren sektorean eta bidaia agentziak kalte handiak pairatzen ari dira. Osasunaren Munduko Erakundeak, mundu mailako epidemia gisa izendatu zuen COVID-19a, estatu asko alarma egoeran daude eta horrek epe laburrera antolatutako bidai guztiak bertan behera uztea ekarri du.


Letrak

"Inor ezagutzen ez duzunean, babes ezin hobea ematen dizute liburutegiek"

Oso gustuko ditut postetxeak eta liburutegiak. Gutun-azalen eta liburuen joan-etorriak, letren truke horrek, badu poetikotik zerbait. Atzerrian bizi izan naizenean, beti joan izan naiz sarri bietara. Postetxera, arrazoi praktikoengatik batez ere, etxetik bidaltzen zizkidaten paketetxoak jasotzera; eta liburutegietara, berriz, babes bila. Babes bila, bai, hasieran, inor ezagutzen ez duzunean, aterpe eta kontsolamendu ezin hobea ematen dutelako beti liburutegiek. Oraindik ere, bidaiatzen dudanean, tokian tokiko liburutegietara joatea atsegin dut. Gainera, euskarazko edo euskarari buruzko zer liburu dituzten kontsultatu ohi dut, eta jakizue, bide batez, nahikoa zabalduta dagoela Europan zehar Orotariko Euskal Hiztegia. Hiri askotan gauza bera dira unibertsitateko liburutegia eta hirikoa, eta herritarrak ez du nahitaez unibertsitateko ikasle izan behar hango txartela eduki ahal izateko. Ea, ba, EHUko arduradunek ideia hori inportatzen duten eta Las Nieves-eko liburutegitik materiala mailegatzen ere uzten diguten hango ikasle izateari aspaldi utzi genionoi. Gasteizen, zorionez, beste hamaika liburutegi dago, baina nire kuttunena Florida parkekoa da. Eraikina bera ez da inondik ere polita, baina oso ondo hornituta dago. Hortaz, norbaitek isilean irakurtzeko aukera ematen duen taberna edo kafetegi bat irekitzen ez duen bitartean, hara joango naiz irakurtzera, liburutegietara irakurtzera joaten direnetakoa naiz-eta. Tren-geltokiak ere oso maite ditut, baina utzi ditzagun horiek beste baterako.


Ispilua jarri dute bidegorriko bidegurutzean, Altzibarren

Ispilua jarri dute ikusgarritasuna hobetzeko

Aldapako bidegorriko bidegurutzean, Altzibarren, ispilua jarri dute maldatik datozen ibilgailua ikuspena hobetzeko asmoz. Auzo batzarrean hitz egindako kontua da, lehentasuna zela aipatu zuten.

Horrez gain, anbulatorioko irteeran ere helburu bera betetzeko ispilua jarri dute, Manuel Lekuona etorbidetik datozen oinezko eta ibilgailuen segurtasuna hobetzeko.


Dena emateko prest, Zarautzen

Aurkari gogorra izango du Hernanik, gaurkoan. Etxetik kanpo jokatuko du, Astin, Zarautzen kontra. Jokatutako 11 partiduetatik 7 irabazi dituzte zarauztarrek, eta etxean zein kanpoan, talde indartsua direla erakutsi dute. Hernani ordea, dena emateko prest da gaurkoan ere. Partidua 16:00etan hasita jokatuko da.


Zerbitzu publikoa, Madrilera begira

Handiak eta txikiak. Kexati agertu da EAJko diputatu Aitor Esteban, esanez ETBko tertulien agendak Estatu espainiarreko adskripzioko lau alderdi handiek akaparatzen dituztela; alderdi «txikiak» —berea barne— ikusiezinik geratzen omen dira agertoki mediatiko horietan. EAEn alderdirik boteretsueneko ordezkariak dio hori; pentsa zer esan zezaketen Euskal Herriko makina bat eragile sozial eta kulturalek, biziki dinamikoak baina botere politikorik gabekoak.

Arrazoitua. Ez zaio arrazoirik falta Estebani, nahiz eta politikariek ohi duten afinazio eskasez jardun. Hasteko, telebista bezainbat irratietako tertuliak nahiko zituen adierazi; eta horietan, bereizi beharko genituzke Espainiako unibertsoa besarkatzeko joera errazagoa (gaztelaniako saioak) edo neketsuagoa (euskarazko saioak) dauzkatenak. Eta jarraitzeko, esan behar da kexuak, inplizituki, autokritika egiteko bidea ireki zuela, nahiz egilea akaso ez ohartu horretaz. Izan ere, porrot baten aitortza ere bada Estebanen arrangura. Baldin eta onartzen badugu EITBren printzipio gorena hemen eta hemengoek ekoizten duten politika, kultura, kirola… lehenestea dela, bada, orduan, argi dago baten batek huts egiten duela etxe horretako arduren katean: agintari politikoek, eurek izendatutako atalez ataleko zuzendariek, edota kazetariek.

Inbertsio makala. Batzuek nahiz besteek barkamena eskatu beharko ligukete EITBko ikus-entzuleoi, ez baitute printzipio hori bete, azken lau hilabeteetan behinik behin. Izaera publikoko makina bat albistegi, tertulia eta erreportajek —orduak, orduak eta orduak— eskaini dizkietelako politikaz mozorrotutako joko absurdo bati, inongo probetxu edo irakaspenik eman ez diguna herritarroi. Haizea saltzen jardun zaizkigu; Euskal Herrikoak ez izateaz gain, hemendik oso urrun ziren lau flauta jotzaileen doinupean dantzatzen jarri gaituzte. Kargua hartu beharko genieke, komedia bufo batekin baliabide publikoak —egundokoak dirutan eta pertsonalean— xahutu dizkigutelako. Eta bitartean, gutxietsi egin dituztelako euskal gizartearen ongizatea eraikitzen aritu diren makina bat ekimen (herrigintzan, euskalgintzan, kulturgintzan, lan munduan..). Sozialki, askoz ere inbertsio publiko errentagarriagoa izan zitekeen horiei jarri izan balie arreta, haiei beharrean.


Prat euroaginduaren erantzunaren esperoan

Frantziako Poliziak Ernesto Prat (Berriozar, 1978) atxilotu zuen urtarrilaren 25ean Urruñan (Lapurdi) eta Paueko Epaitegira eraman ondotik, Seysses-eko espetxean sartu zuten. Espainiako Auzitegi Nazionalak haren kontrako euroagindua eskatu zuen, eta astearte honetan, otsailak 7, jakinaraztekoa zen euroagindua onartu duen ala ez. Sortzez Berriozarkoa bada ere, Baztanen bizi zen Prat, eta horren harira, batzarre informatiboa egin zen atxilotu zuten egun berean Elizondoko plazan. Udalak mozioa ere onartu zuen, «epaiek berretsi gabeko salaketarik ez egiteko» eskatuz, «familiari elkartasuna» adieraziz eta «ETAk indar armatuarekin akitu izanagatik sortu den eszenatoki politiko berriaren aitzinean, Frantzia eta Espainiako gobernui jokamolde errepresiboak uzteko eta soluzio politikoak bilatzeko prozeduretan inplikatzeko» eskatuz.

Bertzetik, Iñaki Erro preso politikoa osasun egoera larrian dago eta bere familia Elizondon bizi dela kontuan hartuz, Udalak «legea betez, kartzelatik ateratzeko» eskatu du, «behar den bezala artatu ahal izateko».


Hernaniko biztanleriaren %5a etorkinek osatzen dute

Dora Ekna

«Dena eman didate Amherren: etxebizitza, lana eta erroldatzea»

Dora orain dela 11 urte irten zen Ghanatik, baina sei hilabete daramazki Euskal Herrian; izan ere, orainarteko urte guzti horiek bere senarrarekin batera Bartzelonan pasa zituen. Bere 3 urteko alabarekin batera, Billabonan bizi da. Baina bere bizitza Hernanin egiten du: herriko emakume bat zaintzen egiten du lan, bere alabak Elizatxon ikasten du... Beraz, hemen pixu bat aurkitzea gustatuko litzaioke.

Yamileth Colonia

«Hemen bat gehiago sentitzen naiz»

Jamileth-ek duela 4 urte Kolombiatik Hernanirako bidea hartu zuen ezinbesteko gastuentzat diru nahikoa emango zion lan baten bila. Hala, etxe bateko garbitzaile moduan lan egiten hasi eta horretan jarraitzen du.

Lehenengo urtea gogorra izan zela dio, baina jendea ezagutzen joan den heinean, Hernanin geroz eta gusturako sentitzen da. Gainera, bi urte geroago, bere senarrak eta semeak etorri ahal izan zuten. Gaur egun, alkilerreko pisu batean bizi dira eta etorkizunean hemen geratzeko asmoa dute oraingoz.

Nelida Villegas

«Integratzeko lehenengo pausua norberak eman behar du»

Nelidak 3 urte bete ditu Hernanin. Txiletik etorri zen bere bikotekidearekin elkar-tzeko eta bere alabetako batekin bizi da, baina Txilen eta Estatu Batuetan beste bi seme ditu. Han, 20 urtez irakaskuntza-lanetan aritu bazen ere, hemen bi etxe eta liburudenda bat garbitzen egiten du lan. Dena den, paperak lortu berri ditu eta oso pozik dago, errazagoa izango baita gustuko duen lan bat aurkitzea. Esaterako, ping-pongeko monitore gisa; izan ere, Txileko irabazlea izan zen bi aldiz. Inguruko leku ugari bixitatu baditu ere, gehien gustatzen zaion herria Hernani dela dio: «asko maite dut Hernani eta hemen geratzeko asmoa dut». Gehien harritu zuena da, hemengo jendea asko ateratzen dela eta asko pasiatzen duela.

Fatima Nciri

«Etxe bat eta lan bat edukitzea bezain garrantzitsua da bakarrik ez sentitzea»

Hiru urte pasa dira Fatima Marokotik Madrilera garbitzaile lan-kontratu batekin iritsi zenetik. Baina bere benetako bokazioa gizarte-lana eta irakaskuntza dira. Hala, Loiolan dagoen adingabeko marokoarren zentru batean lana lortu zuen arte ez zuen etsi. Horregatik iritsi zen orain dela urte bete Hernanira, eta hasieran bere lekua topatzea zaila izan zela aitortzen badu ere, gaur egun, bere tankerako jendea ezagutu duela eta beti egiteko zerbait baduela dio. Gehien gustatzen zaiona, Donostiara joan eta pintxoak jatea da. Bestela, hemen ospatzen diren festa kopuruak harritu zuen gehien eta euskaldunok kirol asko egiten dugula iruditzen zaio.

Tahar Sami

«Hemen etxean baino gusturago sentitzen naiz»

Tahar albaitaria zen Aljerian eta bizitza eroso bat zuen bertan. Baina bere herrialdeko ezegonkortasunari ihesi eta bere ikasketak sakontzeko ilusioz, Zaragozara iritsi zen orain dela 4 urte. Han diskriminazio ugari zegoela dio eta horregatik, orain dela bi urte, Euskal Herrira etorri zen. Hernanin oso gustura bizi da eta hemen geratzea da bere asmoa. Gainera, bakarrik etorri bazen ere, orain bere emaztea hemen dago eta etorkizunean seme-alabak hezteko leku egokia iruditzen zaio. Euskal kultura oso gustukoa du; bereziki, euskal familien antolaketa.


Iñaki Errazkini elkartasuna adierazteko argazkia aterako dute etzi Azpeitian

Apirilaren 12an epaituko dituzte Madrilgo Kontu Auzitegian Iñaki Errazkin Gipuzkoako Ingurumen diputatu ohi azpeitiarra eta Ainhoa Intxaurrandieta Gipuzkoako Hondakinen Kontsortzioko lehendakari ohi lezoarra, erraustegiaren proiektua bertan behera utzi izanagatik. Azpeitian, epaiketa horri erantzuteko eta biei elkartasuna erakusteko lehen bilkura egin zuten gaur zortzi Sindikatu Zaharrean. Elkar-ekinek zabaldu zuen deialdia eta 30 pertsona inguru elkartu ziren han. “Datozen asteotan hainbat egitasmo egitea erabaki zen bertan, tartean mobilizazio handi bat”, azaldu dute Elkar-ekinekoek.

Egitasmo horiek aurkezteko, herritarrekibn argazki bat atera nahi dute, eta hitzordua jarri dute horretarako: etzi, ostirala, izango da Sanagustin kulturgunean, 19:00etan.

Aurretik, gaur bertan, egin nahi dituzten egitasmoak prestatzeko beste bilera bat egingo dute, 19:00etan, Sindikatu Zaharrean.


Urola Kostatik igaroko da Emakumeen Mundu Martxa


Herri kirol jaialdia eta Ramon Iurrebasori omenaldia

Santa Lutzi eguneko ekitaldien barruan, herri kirol jaialdia egin dute gaur Urretxun. Sarrera doakoa zen eta Ederrena frontoia goraino bete da. Aizkolarien eta harri jasotzaileen saioak izan dira, tartean 8 urteko haur baten erakustaldia. Saioaren aurretik, Ramon Iurrebasoren senideei omenaldia egin diete kirolariek eta Urretxuko eta Zumarragako Udalek.


Negua ez zaio iritsi ekonomiari

Arabako, Bizkaiko eta Gipuzkoako barne produktu gordina %0,8 handitu da urteko lehen hiruhilekoan, eta 4.700 lanpostu gehiago sortu ditu.

Euskal estatistika erakundeak, Eustatek, gaur goizean argitaratu du 2018. urteko kontu ekonomikoen aurrerapena, ohar baten bidez. Datu berriaren arabera, moteltzeko joerarik ez dago, eta, aldiz, bizkortu egin da hazkundearen erritmoa. Emaitza egiaztatzen bada, hazkunde aurreikuspenak igotzea espero du Eusko Jaurlaritzak.

Hain zuzen ere, urte batetik bestera %3,1 handitu da Arabako, Bizkaiko eta Gipuzkoako barne produktu gordina. Hiruhileko batetik bestera zortzi hamarren igo da. Bi kasuetan, aurreko neurketan baino hamarren bat gehiago izan da. Krisia amaitu zenetik bigarren emaitzarik onena da lehen hiruhilekorako.

Hazkundeari esker, enplegu sorrerak ere erritmoari eutsi dio. Urtarriletik martxora beste 4.700 lanpostu gehitu dira. Urte batetik bestera, 20.000 baino gehiago dira. Kontu ekonomikoek lanaldi osoko lanpostuetan neurtzen dute enplegua, lanaldi partzial eta aldi baterakoen efektua ezabatzeko.

Hilabete barru, maiatzaren 25ean, Eustatek kontu ekonomikoei buruzko xehetasun guztiak argitaratuko ditu. Estatistika zerbitzuak aurreratu du industriak, eraikuntzak eta zerbitzuek eutsi diotela hazkundeari.

Azken asteotan euroguneko ekonomiaren portaerari buruzko zalantzak zabaldu dira. Datu aurreratu batzuek iradoki dute industriaren jarduerak behera egin duela 2018ko lehen hilabeteetan, eta Alemanian jaisten ari direla produkzioa nahiz esportazioak. Aditu batzuek neguaren efektuari egotzi diote ustekabeko murrizketa hori. Lehen neurketek diote Araban, Bizkaian eta Gipuzkoan ez dela antzekorik gertatu. Eurostatek maiatzaren 2an jakinaraziko du Europako Batasuneko eta euroguneko barne produktu gordinaren lehen aurrerapena.

Azpiazu: "Tinko jarraitu du"

Eustatek emandako aurrerapenari buruz iritzia eman du Pedro Azpiazu Eusko Jaurlaritzako Ogasun sailburuak, legebiltzarreko prentsa aretoan egin duen agerraldian. Urte arteko tasan, azken urte eta erdiko igoerarik handiena dela azpimarratu du, eta ez du inolako moteltze seinalerik ikusten. Garrantzi handia aitortu dio emaitzari, Europan ekonomiaren martxari buruz piztu diren zalantzen aurrean.

Hiru produkzio sektore nagusiek "oreka handia" dute, eta eragile pribatuen zorpetzea handitu gabe gertatzen ari da hazkundea. "Ekonomia sektore bakar baten menpe ez egoteak etorkizunean tinko jarraitu ahal izango duela bermatzen du", Azpiazuren hitzetan. Interes tasa txikiak, petrolio merkea, aldeko trukea, eta inguruko merkatuen hedapena "oso ongi" baliatzen ari da euskal ekonomia, sailburuaren aburuz.

Azpiazuk aurreratu du posible dela aurtengo hazkunde aurreikuspenak berriro hobetzea, lehen hiruhilekoan hazkundea iragarritakoaren gainetik jarraitzen duelako. Hala balitz, bosgarren hobekuntza litzateke jarraian. 2018. urtean BPGa %2,6 handitzea da Urkulluren gobernuak egindako azken kalkulua, joan den hilabetekoa.

Enplegu datuen kontraesana

Eustaten kontu ekonomikokin batera, gaur INE Espainiako Estatistika Erakundeak enpleguari buruzko inkesta argitaratu du. Hasiera batean, datu kontrajarriak eman dituzte bi azterketek. Eustatek enplegu sorrera garbi indartsua adierazi du EAEn, eta INEk, aldiz, 2.600 lanpostu galdu eta 1.900 langabe gehiago daudela kalkulatu du.

Azpiazuk argudiatu du ohikoa dela halako "ezusteak" egotea urteko lehen hiruhilekoan —Eustatek egiten duen inkestarekin ere gertatu ohi da—, baina ziurtatu du kontu ekonomikoetan islatutako datuak baduela fidagarritasuna, besteak beste Gizarte Segurantzaren afiliazioak daraman garapenarekin bat datorrelako.


Stock Euskadi azoka BECera helduko da berriro ere % 80rainoko beherapenekin

XIII. edizioak berrikuntza handia eskainiko du: erabiltzaileei abantaila eta erraztasun handiak, eta baita sariak ere, eskainiko dizkien APP bat.

Bilbao Exhibition Centre (BEC) Euskadiko outlet handiena bilakatuko da asteburu honetan, Stock Euskadi azokarekin. Azaroaren 3tik 5era egingo da, BECeko 1. pabiloian, 12.500 metro karratu hartuko dituen ekimena.

Azokak moda, osagai, bitxi, kirol, kosmetika, etxe eta aisiako lehen marketan % 80rainoko beherapenak eskainiko dituzten 150 erakusle baino gehiago elkartuko ditu 200 stand baino gehiagotan.

Stock Euskadiren XIII. edizio honek aplikazio propioa estreinatuko du, denbora errealean erakusle guztiei buruzko informazioa emateko, erosketak errazteko eta erabiltzaileen artean zozketak egiteko, besteak beste.

Guztira 12.500 metro karratu hartuko ditu, eta 14 urterainoko umeentzako hainbat jarduera dituen ludoteka eta parke gisa girotutako gunea izango ditu. 'Food truck' bitxiak ere egongo dira, indarrak berreskuratzeko eta hainbat herrialdetako janaria dastatzeko.

11:00etatik 21:00etara egongo dira zabalik ateak, eta sarrerak 2 euroan egongo dira salgai (14 urtetik beherako haurrentzat, doan).

Beherapenak eta zozketak

Calvin Klein, Vans, Adidas, Lois, Carrera, Diesel, Carhartt, New Balance, Billabong, Quicksilver, Geographical Norway eta beste hainbat marka izango dira bertan aukeran, eta % 80rainoko beherapenak eskainiko dituzte azokan.

Halaber, eskudirua zozkatuko dute bertara joaten diren guztien artean. Egunean 200 euroko bost zozketa egingo dira, eta, beraz, guztira 3.000 euro banatuko dituzte azokak ateak zabalik izango dituen hiru egunetan. Adi egoteak eta parte hartzeak abantailak izango ditu, sare sozialetan azokari buruzko aipamenak egiten dituztenak asteburu osoan zehar egingo diren opari-baleen eta eskudiru sarien zozketan sartuko baitira.

2008tik egiten da Stock Azoka BECen. Azken edizioa martxoan egin zen, eta 35.188 pertsona bildu ziren, 151 saltokik parte hartu zuten, eta 110.000 operazio egin ziren bertan. Stock Euskadi azken azoka horretan, batez beste hiru erosketa egin zituzten bertara joan ziren bisitariek.

Stock Euskadiren hamahirugarren edizio honetan, Garate Enea 3.000 euroko dohaintza jaso eta azoka jendetsu honetan stand bat doan erabiltzeko aukera izan duten elkarteen zerrendan sartuko da. Minbiziaren aurkako Espainiako Elkartearen Bizkaiko Ordezkaritza, Unicef Euskadi, Caritas Bizkaia, Gorabide eta Adembi dira besteak.


Barack Obamak AEBetako defizita jaitsi beharra dagoela ohartarazi du, eta Kongresuan akordioa lortzera deitu du


Gobernu Batzordean bost kide egongo dira, horien artean EH Bilduko eta Alderdi Sozialistako bana

Agintaldiko lehen osoko bilkura egin zuen udalbatzak atzo, astelehena. Ezohikoa izan zen eta inbestidura ekitaldia legez Arkupe kultura etxeko bigarren solairuko gelan egin zuten. Hantxe egingo dituzte guztiak, udaletxean igogailua jarri bitartean. Eta erabaki zuten ohiko osoko bilkurak bi hilabetean behin egitea, hilabeteko hirugarren astelehenetan hain zuzen ere; lehenengoa izango da uztailaren 20an.

Gobernu Batzordea zelan osatu duten jakinarazi zuen Unai Elkoro alkateak. Bost kide egongo dira, hiru EAJkoak: alkatea bera, Mikel Uribetxebarria eta Aitor Gabilondo; bi horiek izango dira gainera, alkateordeak. Eta gero egongo dira EH Bilduko Jon Albizu eta PSE-EEko Miren Lorea Lana. "Ondo informatuta egoteko modurik zuzenena Gobernu Batzordean egotea dela uste dugu eta eskaintza egin diegu", jakinarazi du Elkorok, eta gaineratu du: "Ados egongo ez garen puntuak izango ditugu, seguru, baina oraingoz harremana ona da alderdi guztien artean eta eskaintzak begi onez hartu dituzte". Hala, Irabazik ere interesa agertu duela Gobernu Batzordean egotean dio eta hori zelan bideratu aztertuko dutela.

EH Bilduko kideek onartu egin dute eskaintza hori: "Jarrera irekiarekin eta akordioak bilatzeko gogoz heldu nahi diogulako lanari", jakinarazi dute eta gaineratu: "Eguneroko erabakiak hartzen diren foroan egotea gura izan dugu, proposamenak egiteko eta eztabaidetan parte hartzeko". Hala ere, argi utzi gura izan dituzte hainbat zehaztasun. "Gobernuan egoteak ez du esan nahi gobernuaren parte garenik. Libre sentitzen gara gure lekutik lan egiteko". Era berean, EAJri zera eskatu diote: "Gure presentziaren egonkortasuna bermatzea. Eta parte-hartzea muturreraino eramateko jarrera gauzatzen dela ikusi nahi dugu. Horretarako EAJk zubiak eraiki beharko ditu, parte-hartze ordenantza sortuz, adibidez".

Bederatzi batzorde

Gainerako Udal batzordeak ere osatu dituzte eta asteleheneko osoko bilkuran onartu. Bederatzi izango dira: "Aurreko agintaldian baino pare bat gutxiago daude, eta behar bada aurrerago, urtea bukatzeko-edo gutxiago izan daitezke. Parte-hartzeari dagokionez, esaterako, parte-hartze politika bat definitu gura dugu eta gero beste batzorde guztietan aplikatu hori. Hortaz, behin aplikatuta ez lukeela zentzurik izango batzorde horrek uste dugu", argitu du Elkorok.

Hona batzordeak:

Hirigintza, Obrak eta Ingurumena Unai Elkoro Jon Albizu/Xabier Igartua

Gizarte Zerbitzuak eta Berdintasuna Nerea Etxabe Hector Prieto/ Jon Albizu

Kirola Mikel Uribetxebarria Oihane Etxebarria

Hezkuntza eta Euskara Aitor Gabilondo Irati Pagoaga

Kultura Joxe Migel Uribarren Oihane Etxebarria

Garapen Ekonomikoa eta Enplegua Unai Elkoro Xabier Igartua

Ogasuna Unai Elkoro Oihane Etxebarria

Gazteria Nerea Etxabe Irati Pagoaga

Parte-hartzea eta Komunikazioa Unai Elkoro Irati Pagoaga

Alkateak jasoko duen soldata ere onartu zuten; lan jardun osoz egongo da udaletxean aste honetan hasita, eta jasoko du 45.000 euro gordin urtean, uztailaren 1etik aurrera.